
LJUDSKA DUŠA | NJENE SNAGE 


Moraš razumeti da je ljudska duša jedinstvena celina 
koja ima mnogo različitih delatnosti. I stvarno, neke od njih 
su same nazivane dušama, što je navodilo ljude da pogrešno 
misle da čovek ima više duša. Lekari, na primer, veruju u 
ovu mnogobrojnost duša, i najistaknutiji medu njima! tvrdi 
u uvodu u svoju knjigu da postoje tri duše: fizička, vitalna i 
psihološka. 

Delatnosti duše su takode nazivane funkcijama ili delo- 
vima, i izraz delovi duše je uobičajen i često korišten od stra- 
ne filosofa. Doduše, kada filosofi govore o delovima, oni ne 
misle da je duša bukvalno podeljena na delove, kao delovi 
tela. Oni, jednostavno, nabrajaju različite delatnosti duše kao 
aspekte celine koji zajedno čine dušu. 

Trebalo bi da znaš da unapredenje karakternih crta pro- 
ističe iz lečenja duše i njenih aktivnosti. Lekar koji namerava 
da leči ljudsko telo mora da bude do u detalje upoznatsa ana- 
tomijom i fiziologijom tela. Mora da zna šta uzrokuje bolest 
i šta treba izbegavati, i mora da zna šta če izlečiti pacijenta i 
šta treba slediti. Slično, izlečitelj duše koji želi da unapredi 
karakter neke osobe mora razumeti celokupnu dušu i njene 


!Hipokrit (oko 460-377 p.n.e.), grčki antički lekar koji je poznat kao 
otac medicinskih nauka. 

delove. Mora da zna šta je čini bolesnom, a šta joj može vra- 
titi zdravlje. 


Stoga ču početi sa nabrajanjem funkcija delova duše. 


PET FUNKCIJA DUŠE 


Duša ima pet funkcija: vegetativnu, ili funkciju rasta; 
funkciju osečaja, funkciju imaginacije, funkciju volje i funk- 
ciju intelekta. 

Zapamti da se ono o čemu govorimo odnosi samo na 
ljudsku dušu, jer vegetativna funkcija putem koje se čovek 
hrani nije ista kao ona koja pripada magarcu ili konju. Čo- 
vek se održava u životu putem vegetativne funkcije ljudske 
duše; magarac se hrani putem vegetativne funkcije njegove 
magareće duše i orao se razvija zahvaljujući vegetativnoj 
funkciji njegove orlovske duše. Iako koristimo termin vege- 
tativna funkcija za sva ova bića, njegovo značenje nije isto za 
sve. Na isti način, pripisujemo termin osećanja bez razlike i 
ljudima i životinjama, ali pri tom ne mislimo da su osećanja 
jedne vrste ista kao i ona druge vrste. Svaka vrsta ima svoju 
specifičnu dušu koja se razlikuje od svake druge. Posledično, 
svaka duša vrši delatnosti koje su isključivo njene. Moguće 
je da aktivnost jedne duše može izgledati slično aktivnosti 
neke druge, tako da neko može da pomisli da su obe iste. Ali 
to nije tako. 

Putem analogije možemo da zamislimo da su tri mračna 
mesta različito osvetljena: jedno suncem, jedno mesecom i 
jedno svećom. Svetlo je prisutno na svakom od ovih mesta, 
ali sunčevo svetlo je samo u jednom. Drugo ima mesečevu 
svetlost, a treće svetlost sveće. Tako je i sa osećanjima i nji- 
hovim uzrocima. Kod čoveka osećanja se rađaju u ljudskoj 
duši; kod magarca osećanja se rađaju u magarećoj duši, a 
kod orla u orlovskoj. Ova osećanja nemaju ničeg zajedničkog, 
osim da je isti izraz upotrebljen za sve. Zapamti ovu tvrdnju 

jer je vrlo važna. To je koncept koji je bio kamen spoticanja 
mnogim filosofima i koji je doveo do mnogih pogrešnih ideja 
i zaključaka.“ 


VEGETATIVNA FUNKCIJA 


Vrativši se predmetu funkcija duše, želim da kažem da 
se vegetativni deo sastoji od sledećih funkcija: 

- Opskrbljavanja hranom svih delova tela 

- Snage koja zadržava hranu dok se ova ne svari 

- Varenja hrane 

- Izbacivanja štetnih materija 

- Rasta i razvoja ljudskog tela 

- Sposobnosti razmnožavanja 

- Razdvajanja hranljivih sokova, neophodnih za održa- 

vanje života, od materija koje se moraju odstraniti 

Detaljna rasprava o ovih sedam pojava pripada medicin- 
skoj nauci. U okviru naše rasprave nema potrebe da detaljno 
govorimo o njihovoj prirodi i da opisujemo kako funkcioni- 
šu: u kojim delovima tela se pojavljuju, gde su uvek prisutni? 
i koje nestaju posle izvesnog vremena." 


FUNKCIJA OSEĆAJA 


Funkcija osećaja može biti označena sa pet poznatih 
čula vida, sluha, ukusa mirisa i dodira. Za razliku od ostala 
četiri čula, čulo dodira postoji duž cele površine tela; nije 
ograničeno ni na jedan određeni organ. 


Jedan takav zaključak je da čovek nije superioran u odnosu na ži- 
votinje. 

šFunkcije ishrane su uvek prisutne. 

"Funkcije rasta i razmnožavanja postoje u ograničenom vremen- 
skom periodu. 

FUNKCIJA IMAGINACIJE 


Imaginacija je funkcija putem koje stičemo utiske pri- 
mljene od strane uma, pošto su nestali iz receptorskih čula. 
Putem svoje imaginacije, čovek povezuje neke utiske i raz- 
dvaja ostale. Radeči to, on stvara nove ideje od predstava 
koje su sačuvane u njegovom sečanju i izmišlja vizije o ko- 
jima nikada nije čuo, niti je ikada mogao da ih zamisli. Na 
primer, osoba može da zamisli metalni brod kako plovi ne- 
bom, čoveka čija glava doseže nebo i čije noge stoje na ze- 
mlji, životinju sa hiljadu očiju. Mnoge druge takve nemoguče 
stvari mogu biti tvorevine čovekove imaginacije ili fantazije 
njegovih snova. U pogledu ovog su mutakalimuni" napravili 
ozbiljnu i sramotnu grešku. Njihove pogrešne teorije čine ka- 
men temeljac filosofije koja deli svet na neophodno, moguče 
i nemoguče. Mutikalimuni veruju, ili su naveli druge da veru- 
ju," da je sve što osoba zamisli moguće. Oni ne shvataju da 
ljudska imaginacija ima moč da pripiše postojanje stvarima 
koje nikada ne bi mogle da postoje. 


FUNKCIJA VOLJE 


Funkcija volje je moč putem koje osoba ili živo želi nešto, 
ili to prezire. Ona motiviše čoveka da učini sve što je u njego- 
voj moči da postigne željeno i odbaci prezreno. Volja mu po- 
maže da izabere ono što mu se svida i da izbegne ono što mu 
se ne svida stimulisanjem osečaja ljutnje i afekcije, straha i 
hrabrosti, svireposti i saosečajnosti, ljubavi i mržnje, kao re- 


"Mutakalimun su bili arapska sekta filosofa koji su pokušavali da 
usklade muslimansku teologiju sa aristotelijanskom filosofijom. Kalam je 
arapski naziv za reč i mutakalimun znači mudraci reči. U Vodiču zablude- 
lih (More nevuhim) 1:71-76 Rambam žučno opovrgava njihove stavove i 
metode. 

Moguće је da oni sami nisu verovali u ovaj koncept, ali su naveli 
druge da poveruju u njega putem svojih spisa. 

akcija na različite situacije. Ova osečanja su onda aktuelizo- 
vana putem različitih delova tela. Na primer, ruka poseže za 
onim što je željeno, noga odlazi od onog što je neželjeno, oko 
se zadržava na onom što je obožavano i izbegava što je nepri- 
jatno, srce bodri hrabrost i doprinosi kukavičluku. Slično, svi 
delovi tela, bilo spoljašnji ili unutrašnji, su instrumenti volje. 


FUNKCIJA INTELEKTA 


Funkcija intelekta je svojstvena samo čoveku. Čini ga 
sposobnim da shvati, razmatra i stiče znanje nauka i da razli- 
kuje dobro od lošeg. Neke od funkcija intelekta su praktične, 
dok su druge teoretske. Opet, praktične funkcije su ili me- 
haničke ili intelektualne. Putem svoje teoretske moči, čovek 
poznaje stvari onakvima kakve zaista jesu; to su nauke, koje 
same po svojoj prirodi ne dovode do njegove promene.” Čo- 
vekova mehanička moč je njegova sposobnost da nauči zanat 
kao što je stolarstvo, uramljivanje, medicina, ili moreplov- 
stvo. Intelektualna moč je ona putem koje čovek razmišlja 
o onom što želi da ostvari i vaga da li je to ostvarljivo. Kada 
odluči da jeste, razmatra na koji način da to ostvari. 

Smatram da je ovo sve što bi trebalo reči o duši. 


OBLIK DUŠE 


Trebalo bi da shvatiš da se čovekova duša, ta jedinstve- 
na celina čije smo delove i funkcije več opisali, može upore- 
diti sa materijom, i da je moč razumevanja njen završni oblik. 
Sve dok je duša pasivna i ne stiče oblik iz znanja, ona je bes- 
korisna i postoji uzalud. Solomon je rekao: "Kad je duša bez 
znanja nije dobro" ( Priče Solomonove, 19:2). To znači da ako 


7Ove uključuju takve prirodne pojave kao što su planete, zvezde i 
galaksije, ili prirodne zakone koji utiču na čovekovo postojanje na zemlji. 

duša nije stekla oblik i ostaje bez inteligencije, njeno postoja- 
nje nije dobro. Ali ovo nije mesto za raspravu o obliku, mate- 
riji, inteligenciji, različitim vrstama znanja i kako ih steči, niti 
je to važno za ono što želimo da kažemo o predmetu morala. 
Ova rasprava je prikladnija Vodiču zabludelih. 


Sada završavam ovo poglavlje i počinjem sledeče. 

PREPOZNAVANJE FUNKCIJA DUŠE KOJE SU 
UZROK DOBRIH I LOŠIH KARAKTERNIH CRTA 


PRESTUPI | DRŽANJE ZAPOVESTI 


Pobuna protiv zakona Tore ili izvršavanje njenih zapo- 
vesti ukorenjeni su u samo dvema od pet funkcija duše: funk- 
ciji osećaja i funkciji volje. Ove dve funkcije same su uzrok 
svih prestupa ili držanja zapovesti. 

Vegetativna funkcija i funkcija imaginacije nisu pove- 
zane sa čovekovim izvršavanjem zapovesti ili njihovim kr- 
šenjem jer čovek nema kontrolu nad ovim funkcijama i ne 
može da utiče na njih. Drugim rečima, čovek ne može da za- 
ustavi njihovo funkcionisanje, niti da spreči njihovo dejstvo. 
Dokaz za ovo je da vegetativna funkcija i funkcija imaginacije 
nastavljaju da funkcionišu i za vreme sna?, što nije slučaj ni 
sa jednom od preostalih funkcija duše. 

U vezi s funkcijom intelekta, postoji neslaganje među fi- 
losofima!“, ali tvrdim da prestupi i držanje zapovesti mogu 
takođe da vode poreklo iz intelekta. Tako, na primer, osoba 


*Snage prehrane i imaginacije su automatske funkcije. 

"Kada čovek spava, vegetativna funkcija nastavlja da doprinosi pro- 
cesu varenja i rasta, dok funkcija imaginacije proizvodi čovekove snove. 

Nejasno је da li konkretne zapovesti i prestupi mogu biti svrstani 
pod apstraktno mišljenje i veru. 

koja veruje u lažna učenja čini prestup, dok ona koja prihvata 
istinite principe (kao, na primer, postojanje Svevišnjeg), is- 
punjava zapovest. Ipak, vera po sebi, ne dovodi do delovanja, 
i izraz misva, zapovest, ili avera, prestup, obično označava 
delo. Stoga, mogu da kažem da samo funkcije osečaja i volje 
imaju za posledicu prestup ili ispunjenje zapovesti. 


VRLINE | POROCI 


Što se tiče vrlina, postoje dve vrste: moralne! i intelek- 
tualne!*, s odgovarajućim vrstama poroka. 

Intelektualne vrline, koje su deo duševne funkcije inte- 
lekta, uključuju mudrost, koja je spoznaja direktnih i indi- 
rektnih uzroka, i razum koji se sastoji od 1) urođenog, teo- 
rijskog razuma, ili акѕіота!?, 2) stečenog intelekta!*, o kojem 
ne moramo da raspravljamo ovde i 3) briljantnosti, sposob- 
nosti da se razume materija i da se ideja shvati brzo, ili čak 
trenutačno. Poroci vezani za ovu snagu duše su suprotnosti 
ovim vrlinama. 

Moralne vrline pripadaju samo funkciji volje. U tom sve- 
tlu, osećaj igra samo ulogu pomoćnika.'* Mnogo vrlina je sa- 


"Ove uključuju zadovoljstvo, samokontrolu, širokogrudost, skrom- 
nost i slično. 

120уе uključuju mudrost, prodornost і moć rasuđivanja. 

B0vi osnovni principi su, bukvalno, prvi utisci. Njima ne treba ni- 
kakav dokaz i objašnjavaju se zdravim razumom. Na primer: dva je više 
od jedan, celina je veća od dela i dve stvari jednake istoj stvari su jednake 
međusobno. 

“Ovaj aspekt razuma se stiče putem učenja, samotreniranja i vred- 
noće. 

"Oko, videvši nesreću siromašnog čoveka, raspiruje u duši saoseća- 
nje i nagoni telo da pomogne. Uho, čuvši molbe nesrećnih ljudi, bodri srce 
na hrabrost što navodi osobu da brzo izbavi nesrećnike od njihovih tlačite- 
lja. Isto tako, kada oko vidi neki primamljiv, ali zabranjen predmet, srce po- 
činje da proizvodi želju i telo se žuri da ga dosegne, čineći pri tom prestup. 

držano u ovoj funkciji duše: smotrenost, pod kojom mislim 
na strah od greha; širokogrudost; iskrenost; skromnost, to- 
lerancija; zadovoljstvo sa onim što čovek ima i što Mudraci 
nazivaju bogatstvom, kao kada kažu: "Ko je bogat? Onaj ko je 
srečan sa onim što ima" (Avot, 4:1), hrabrost, vernost, i dru- 
ge, slične vrline. Poroci ove funkcije postaju očigledni kada 
neko počne da zalazi u krajnosti. 

Vezano za vegetativne funkcije i imaginaciju, ne može 
se reči da tu ima vrlina ili poroka. Sve što se o njima može 
reči jeste da rade ispravno, ili neispravno. Na primer, može 
se reči da je varenje neke osobe dobro ili loše, ili daje nečija 
imaginacija zbrkana ili jasna. Ipak, ovo uistinu ne znači da te 
funkcije imaju vrline ili poroke. 

To je sve o čemu sam hteo da raspravim u ovom pogla- 
vlju. 

BOLESTI DUŠE 


BOLESNA DUŠA 


Rani filosofi su rekli da duša, kao i telo, može biti zdrava 
ili bolesna. Duša je zdrava kada njeno stanje i stanje njenih 
funkcija deluje tako da uvek radi ono što je ispravno. Duša je 
bolesna kada njeno stanje i stanje njenih funkcija uvek deluje 
tako da radi ono što je pogrešno i neispravno. 

Medicinska nauka proučava zdravlje tela. Ljudi koji su 
fizički bolesni imaju poremečen ukus i zbog toga misle da 
gorke stvari imaju sladak ukus, i obrnuto. Umišljaju da su 
zdrave stvari nezdrave i imaju neutoljiv apetit i požudu ka 
stvarima kao što su prašina i ugalj, ali i ka vrlo oštroj i kiseloj 
hrani, koje se zdravi ljudi gnušaju jer ne uživaju u njoj i mogu 
je čak smatrati štetnom. Na isti način, ljudi čije su duše bole- 
sne - zli i korumpirani ljudi - smatraju da je zlo dobro i da 
je dobro loše.!" Zao čovek neprestano žudi za preterivanjem, 
koje je štetno, ali on, zbog bolesti svoje duše, veruje da je to 
korisno. 


ISUporedi sa “Ah, oni koji zlo zovu dobrim i dobro zlim; koji predsta- 
vljaju mrak kao svetlo i svetlo kao mrak“ (Isaija, 5:20). 

IZLEČITELJI DUŠE 


Kada ljudi koji nisu upoznati sa medicinskom naukom 
shvate da su bolesni, oni se obrate lekaru koji im kaže šta 
treba da rade. On ih upozori da ne jedu odredene stvari koje 
oni greškom drže za korisne, i prepiše im stvari koje oni 
mogu smatrati gorkim i neprijatnim. Lekar to radi zato da bi 
se njihova tela vratila u zdravo stanje i da bi ponovo izabrali 
dobro i prezreli loše. 

Slično, ljudi čije duše postanu bolesne trebalo bi da 
se posavetuju sa Mudracima, koji su izlečitelji duše i koji 
če ih upozoriti da se ne bave zlim stvarima koje oni gre- 
škom drže za dobre. Na ovaj način, o čemu ču raspravljati u 
sledečem poglavlju, mogu se izlečiti veštinom koja leči čo- 
vekove moralne osobine. Ipak, ako osoba koja je moralno 
bolesna, ne shvati da je bolesna več umišlja da je zdrava, ili 
ako shvata da je bolesna, ali ne pokušava da se izleči, onda 
će njen kraj biti isti kao i osobe koja pati od fizičke bolesti 
i nastavlja da se bavi stvarima i ne traži lek. Ona će sigurno 
umreti. 

Oni koji znaju da su bolesni, ali se svejedno prepuštaju 
svojim zadovoljstvima, su precizno opisani u Tori. Tragalac 
za zadovoljstvom kaže: “Biću miran ako uzidem za onim što 
u srcu svom smislim, dodajući pijanstvo žeđi" (V knjiga Mojsi- 
jeva, 29:19), misleći da zadovolji svoju žeđ [zadovoljavajući 
svoju požudu] ali je time samo pojačava. 

Osobu koja ne shvata da je bolesna opisao je kralj Solo- 
mon: “Bezumniku se čini prav put njegov, ali ko sluša savet, 
mudar je" (Priče Solomonove, 12:15). Solomon kaže da su 
oni koji slušaju savet Mudraca mudri, jer Mudraci poduča- 
vaju putu koji je u potpunosti ispravan, a ne putu koji osoba 
pogrešno vidi kao ispravan. Solomon takođe kaže: “Neki se 
put čoveku čini prav, a kraj mu je put k smrti" (Priče Solomo- 
nove, 14:12). Opet, u vezi s onima koji su moralno bolesni i 
ne znaju šta je štetno, a šta korisno, Solomon kaže: “A put je 

bezbožnički kao mrak, ne znaju na što če se spotaknuti" (Priče 
Solomonove, 4:19). 


O umetnosti lečenja duše ču govoriti u sledečem poglavlju. 

LEČENJE BOLESTI DUŠE 


SREDNJI PUT 


Dobra dela su uravnotežena dela, dakle sredina izmedu 
dve podjednako loše krajnosti: suviše, preterivanje” i pre- 
malo, nedostatak.!/3 

Vrline su karakterne crte, i urođene i stečene, koje leže 
na pola puta između dve krajnosti preterivanja i nedostatka.!? 
Dobra dela su neposredne posledice ovih karakternih crta. 

Primer: samokontrola leži na pola puta između neume- 
rene strasti i potpunog nedostatka osećanja za ovozemaljska 
uživanja. Samokontrola je ispravno ponašanje i karakterna 
osobina koja dovodi do samokontrole je moralne prirode. Ali 
neumerena strast, koja je jedna krajnost, i potpuno odsustvo 
ovozemaljskih uživanja, koja je druga krajnost, su podjednako 
prekora zaslužne. Karakterne osobine iz kojih proizlaze ove 
krajnosti - neumerena strast iz neumerenosti i nedostatak 
osećanja iz neosetljivosti - su moralno nesavršene osobine. 

Slično, velikodušnost je srednji put između škrtosti i 
razbacivanja; hrabrost između nesmotrenosti i kukavičluka; 


"Primer za preterivanje je osoba koja se razbacuje novcem. 

'8Primer za nedostatak je cicija. 

Rambam je zasnovao ovu tvrdnju srednjeg puta (takođe poznatu 
kao Zlatna sredina) na Tori, prorocima i hagiografijama. 

dostojanstvenost izmedu oholosti i neotesanosti. Dostojan- 
stvo je kada se neko nosi ponosito i ne ponižava se; oholost 
je kada neko zahteva više poštovanja nego što mu pripada; 
neotesanost je kada neko radi neprikladne stvari. Prijatelj- 
ska nastrojenost je srednji put izmedu agresivnosti i poko- 
гауапја.2° Poniznost je srednji put između uobraženosti i 
samoponižavanja; zadovoljstvo izmedu pohlepe i lenjosti; i 
dobrota izmedu zloče i ekstravagancije. Dobar čovek je onaj 
koji je spreman da čini dobro drugima, pružajuči im ličnu po- 
moč, savet i novac onako kako najbolje može, ali ne da šteti 
ili sramoti sebe. To je srednji put. Zao čovek, s druge stra- 
ne, ne želi da pomogne drugima, čak i ako on sam time neče 
pretrpeti nikakav gubitak, teškoču ili štetu. Ekstravagantan 
čovek, s druge strane, zalazi u krajnost velikodušnosti, čak u 
toj meri da trpi ličnu štetu, sramotu, teškoču i gubitak. 

Tolerancija je srednji put izmedu ljutnje i nezaintere- 
sovanosti. Osečajnost je srednji put izmedu nadobudnosti i 
stidljivosti. Prema mišljenju naših Mudraca: "Stidljiva osoba 
ne može da uči" (Avot, 2:6); oni nisu rekli: "Osečajna osoba 
ne može da uči". Takode su rekli: "Osečajni idu u Edenski vrt" 
(Avot, 5:24), a nisu rekli: "Stidljivi idu u Edenski vrt". Radi 
toga sam osečajnost učinio poželjnim ciljem, a stidljivost ne- 
poželjnom krajnošču. Isto je i sa drugim osobinama. Moramo 
ih definisati izrazima oko kojih če se svi složiti, tako da bi ove 
ideje bile jasno shvačene. 


ZABLUDE 


Često, ljudi pogrešno shvataju ove osobine. Oni misle da 
je jedna od krajnosti dobra i da je vrlina. Ponekad smatraju 
da je preterivanje vrlina, verujuči, na primer, da je smelost 


2Raąmbam ovde koristi jednu staru špansku reč koja označava pa- 
sivnost. Ova osobina proističe iz indiferencije i letargije, i suprotna je 
agresivnosti, koja proističe iz nervoze i posedovanja usijane glave. 

plemenita i da su ljudi koji neustrašivo rizikuju svoje živote 
heroji. Kada ljudi vide osobu koja namerno trči prema opa- 
snosti i namerno rizikuje svoj život, izbegavši smrt samo 
slučajem, oni ga hvale do neba i zovu ga herojem. S druge 
strane, nekad se krajnost nedostatka smatra dobrim, i tako 
ljudi kažu za apatičnu osobu da je spora na ljutnju; za lenju 
osobu da je srečna s onim što ima. Čovek može biti toliko 
bezosečajan da ne oseča nikakvu radost ni prema skrupulo- 
znoj i bogobojaznoj osobi. Na isti način, preterano trošenje 
ili obilna velikodušnost pogrešno su uzvišene kao odlične 
osobine. Sve ovo je greška. Ono što je stvarno za pohvalu je- 
ste srednji put. To je put koji bi svaka osoba trebalo da sledi, 
uvek pažljivo vagajuči svoja dela tako da može da dostigne 
ispravni, srednji put. 


LEK ZA BOLESTI DUŠE 


Dobre, kao i loše karakterne crte se jedino mogu steči, 
ili postati delom duše, ako osoba neprekidno čini dela koja 
proizlaze iz ovih karakternih osobina u toku dužeg vremen- 
skog perioda. Ako su ova dela dobra, osoba stiče vrline, ali 
ako su loša, osoba je poročna.” Niko nije rođen sa urođenim 
vrlinama ili manama, kao što ću objasniti u osmom poglavlju, 
i svačije ponašanje, od detinjstva pa nadalje, je nesumnjivo 
pod uticajem ponašanja rođaka i zemljaka. 

Posledično, osoba može da ima čistu dušu zbog toga što 
je pratila srednji put u ponašanju. Takođe je moguće da nje- 
na dela mogu da teže jednoj ili drugoj krajnosti, kao što smo 
već raspravili; u tom slučaju njegova je duša bolesna. Ako je 
to slučaj, on bi trebalo da traži lek, baš kao što bi ga tražio da 
je fizički bolestan. Kada je ravnoteža nečijeg fizičkog zdra- 
vlja poremećena, moramo utvrditi u kom pravcu se kreće da 


žIKao što Mudraci kažu: “Kada osoba jednom zgreši i ponovi isti greh 
- on za nju postaje dozvoljen čin" (Joma, 86b). 

bismo je naterali na suprotan pravac, dok se ne vrati u svoje 
ispravno stanje. Kada je stvar ispravljena, prestajemo sa le- 
čenjem i hranimo pacijenta hranom koja če održati fizičku 
ravnotežu. Moramo koristiti isti metod da bismo korigovali 
moralnu ravnotežu osobe. 

Kao primer, uzmimo slučaj čoveka koji ima osobinu škr- 
tosti i koristi je da bi sebi uskratio svako uživanje u životu. To 
je oštečenje duše koje če se završiti nemoralnim delima, kao 
što smo objasnili. Ako želimo da izlečimo ovu bolesnu oso- 
bu, nije dovoljno da joj naredimo da čini velikodušna dela; to 
bi bilo isto tako nedelotvorno kao kada bi lekar pokušavao 
da izleči pacijenta sa jakom groznicom blagim lekovima, koji 
uopšte ne bi služili svrsi. Umesto toga, moramo ohrabriti cici- 
ju da troši svoj novac velikodušno, svaki put iznova, dok ten- 
dencija koja je dovela do njegovog poroka sasvim ne nestane. 
Onda, kada dostigne tačku gde on skoro postaje troškadžija, 
moramo staviti tačku na njegovo razbacivačko trošenje i na- 
rediti mu da nastavi sa velikodušnim delima, posmatrajuči 
ga pažljivo sve vreme da bismo se uverili da neče zapasti ni u 
ekstravaganciju, ni u škrtost. 

S druge strane, ako je osoba troškadžija, moramo joj na- 
rediti da štedi novac i ponavlja dela škrtosti. Ipak, nije neop- 
hodno da praktikuje gramzivost onoliko puta koliko bi škrt 
čovek morao da praktikuje razbacivačko trošenje. Ova ori- 
ginalna ideja, koja je uspostavljeno pravilo i tajna nauke o 
lečenju duše, nam govori da je lakše troškadžiji da postane 
velikodušan davalac nego ciciji da prihvati naviku velikodu- 
šnosti. Slično, lakše je osobi koja je indiferentna prema uži- 
vanju da postane pobožna i uzdrži se od greha, nego što je za 
čoveka koji gori od strasti da ukroti svoje požude. Zbog toga, 
tragalac za uživanjem mora biti naveden da praktikuje uzdr- 
žavanje, više nego što bi nezainteresovan čovek morao biti 
nagovaran da uživa u svojim zadovoljstvima. Slično, kukavi- 
ca mora biti izložena opasnostima češče nego što bi nemiran 

čovek morao da praktikuje mirovanje. Zao čovek mora prak- 
tikovati ljubaznost mnogo više nego preterano velikodušna 
osoba zloću. Ovo je osnovno pravilo nauke lečenja loših ka- 
rakternih osobina. 


PUT POBOŽNIH 


Pobožni ljudi nisu održavali svoje karakterne osobine u 
najboljoj ravnoteži, već su ih puštali da osciliraju od preteri- 
vanja do nedostataka, kao mera predostrožnosti i zaštita od 
zalaženja u krajnosti. Tako, na primer, pri apstiniranju oni bi 
naginjali preteranom uzdržavanju od svih uživanja, kada bi 
junaštvo bilo u pitanju, naginjali bi nesmotrenosti; njihova 
velikodušnost se graničila sa rasipanjem; njihova skromnost 
je težila samoponištavajućoj poniznosti, i tako dalje. To je 
ono na šta su rabini mislili kada su rekli: “Radi više nego što 
strogo slovo Zakona zahteva" (Bava mecia, 35a). 

Kada bi neko od ovih pobožnih ljudi povremeno zašao 
u krajnost posteći, ostajući budan cele noći, uzdržavajući se 
od jedenja mesa i pijenja vina, obavljanja bračnih dužnosti, 
nošenja vunene i krznene odeće, živeći u planinama, i osa- 
mljujući se u divljini, oni su to radili ne bi li sprečili suprotnu 
žudnju i povratili zdravlje svojih duša, kao što sam već gore 
pomenuo. Oni su takođe osećali da bi bili izloženi uticaju ne- 
morala svojih sugrađana. Kada su pobožni ljudi uvideli da bi 
zbog druženja sa lošim ljudima i prihvatanja njihovih dela 
mogli da postanu izopačeni, pobegli su u divljinu. Bojeći se 
da bi njihove moralne vrednosti mogle biti uprljane od onih 
koji su ih okruživali, uklonili su se od loših ljudi, kao što je 
prorok Jeremija rekao: “О, da mi je u pustinji stanak putnički! 
Da ostavim narod svoj i da odem od njih, jer su svi preljubnici, 
zbor nevernički" (Jeremija, 9:1). 

Kada su neuki ljudi pokušali da se izjednače sa ovim sve- 
tolikim ljudima, oni nisu shvatali svoja dela kao oblik terapi- 

je za dušu, več su ih smatrali hvalevrednim same po sebi, i 
slepo su podražavali dela verujuči da če ih njihovo podraža- 
vajuče ponašanje preobratiti u svetolike ljude. Mučili su svo- 
ja tela raznim mukama misleči da tako dostižu savršenstvo i 
moralnu čvrstinu, i da se time približavaju Gospodu, kao da 
On mrzi ljudsko telo i želi da ga uništi. Nije im nikada palo na 
pamet da su ova dela loša i da uzrokuju moralno nesavršen- 
stvo duše. Ovi se ljudi jedino mogu uporediti sa nekim ko je 
neupučen u medicinske nauke, a koji gleda lekare kako leče 
osobe na samrti lekovima kao što su Colokvintina tj. gorka ti- 
kva, Conolvulus scammonia tj. povojnica (ili promutljiv), aloje 
i slično, i ne daju im da jedu - tretman koji efektivno leči pa- 
cijente. Glupan zaključuje da ako ove stvari leče bolest, onda 
mora biti da čine čuda u održavanju zdravlja i produžavanju 
života. Ali ako bi osoba stalno uzimala ove stvari i tretirala 
sebe kao bolesnu, ona bi se na kraju stvarno razbolela. Na 
isti način, oni koji su duhovno zdravi ali uzimaju jake lekove 
nepotrebno, postaju moralno bolesni. 


IDEAL UMERENOSTI 


Tora, koja je savršena, nas vodi k savršenstvu, kao što 
je posvedočio onaj koji je to dobro znao: "Zakon je Gospodnji 
savršen, krepi dušu, daje mudrost neveštome" (Psalmi, 19:7). 
Ali Tora ne pominje preterivanja kao što su mučenje samog 
sebe ili izlaganje nedačama, osim u slučaju Jom hakipurim 
(Dan pokajanja). Naprotiv, njene pozitivne i negativne za- 
povesti su stvorene da bi čovek živeo umerenim životom, u 
skladu sa prirodom. Svako bi trebalo da jede i pije umereno, 
bude umeren u bračnim odnosima i živi trezvenom umere- 
nošču u svetu, odnoseči se iskreno i pošteno prema ljudima. 
Čovek ne bi trebalo da živi u divljini, niti u planinama, ne bi 
trebalo da nosi odeču od vune i krzna, ili da na neki drugi 
način muči svoje telo. U stvari, Tora, kako su je protumačili 

Mudraci, u poglavlju koje se bavi nazirima" upozorava nas 
da se klonimo takvih radnji. Ona kaže: “I sveštenik neka zgo- 
tovi žrtvu za greh [za nazira] jer je zgrešio protiv duše svoje" 
(ТҮ knjiga Mojsijeva, 6:11). Rabini se pitaju: “Protiv čije duše 
je on zgrešio? Protiv svoje sopstvene, jer je uskratio sebi uži- 
vanje u vinu." Odavde možemo izvući logičku analogiju (kal 
va-homer, zaključivanje od lakšeg ka težem): “Ako osoba koja 
je sebe lišila uživanja u vinu mora da prinese žrtvu za greh, 
koliko više to treba da učini osoba koja se lišila svih uživanja“ 
(Nedarim, 10а). 

Reči naših proroka i Mudraca ukazuju na to da su oni 
težili umerenosti u brizi prema svojim telima i dušama, u 
skladu sa zapovestima Tore. Gospod o ovome govori kroz 
Svog proroka Zahariju, odgovarajući onima koji su pitali 
da li bi trebalo da se nastavi sa postom jednom u godini 
dana." Pitali su Zahariju: “Hoćemo li plakati petoga meseca 
(av) odvajajući se, kako činismo već toliko godina" (Zahari- 
ja, 7:3). Odgovor je bio: “Kad postiste i tužiste petoga i sed- 
moga meseca za sedamdeset godina, eda li meni postiste? A 
kad jedete i pijete, ne jedete li i ne pijete li sami?" (Zaharija, 
7:5-6). Nakon toga ih je bodrio da čine pravdu i budu mo- 
ralni, umesto da poste. “Ovako govori Gospod nad vojskama: 
sudite pravo i budite milostivi i žalostivi jedan drugom. I ne 
činite krivo udovici ni siroti, strancu ni siromahu, i ne misli- 
te zlo jedan drugom u srcu svom" (Zaharija, 7:9-10). “Ovako 
veli Gospod nad vojskama: post četvrtoga meseca i post pe- 
toga i post sedmoga i post desetoga obratiće se domu Judinu 
u radost i u veselje i u praznike vesele; ali ljubite istinu i mir" 
(Zaharija, 8:19). 


?ZNazir je neko ko se zakune da neće piti vino ili jesti grožđe i gro- 
žđice. Ne sme da šiša kosu i ne sme da dolazi u dodir sa mrtvacima za sve 
vreme svoje zakletve. 

23То je post Tiša beav. Kada su se Jevreji vratili u Jerusalim i izgradili 
Drugi Hram, pitali su da li bi trebalo da nastave sa postom koji obeležava 
uništenje Prvog Hrama. 

Primeti da se istina odnosi na intelektualne vrline, jer su 
one neizrecivo istinite, kao što sam objasnio u drugom pogla- 
vlju, a mir odražava moralne vrline, jer od njih zavisi svetski 
mir. 

Da se vratimo našoj temi: ako oni Jevreji koji podražava- 
ju ne-Jevreje - a ja jedino o njima i govorim - tvrde da muče 
svoja tela i uskračuju sebi svako uživanje samo da bi usavrši- 
li svoje duše zalazeči pomalo u krajnosti kao što je ispravno i 
kao što sam preporučio u ovom poglavlju’, tvrdim da greše 
i sada ću objasniti zašto greše. Tora nam je dala pozitivne i 
negativne zapovesti da bi nas usmerila na jednu stranu cen- 
tra. Tako smo dobili zabranu jedenja različitih vrsta hrane, 
zabranu nedozvoljenih seksualnih odnosa, prostitucije, ali i 
zapovest o obredu venčanja. Seksualni odnosi nisu uvek do- 
zvoljeni, na primer za vreme menstruacije i posle porođaja. 
Kasnije su Mudraci dodatno zabranili odnose u toku dana, 
Као što sam objasnio u raspravi Sanhedrin?*. Gospod nam je 
dao mnogo zapovesti ne bi li nas sprečio u preteranom ba- 
vljenju našim čulnim potrebama, i čak da nas usmeri malo u 
pravcu samoodricanja, tako da se osobina umerenosti čvrsto 
usidri u našu dušu. 


ZAPOVESTI KOJE NAS PODUČAVAJU UMERENOSTI 


Isto ovo važi za sve zapovesti iz Tore," kao na primer 
davanje desetka, zabrana pabirčenja po žetvi (leket), zabo- 
ravljeno snoplje (šiheha), kupljenje zrna grožđa (peret) i ne- 


ž“«Mudraci koji su zalazili u jednu krajnost, radili su tako jer su u sebi 
videli sklonost ka drugoj krajnosti. Da nisu videli tu sklonost u svom ka- 
rakteru, ne bi zalazili u krajnost. Onima koji tvrde da muče svoja tela ne 
bi li se primakli malo jednoj strani, umesto zato što imaju mana, Rambam 
kaže da nas je Tora već usmerila van centra. 

25 Videti Rambamov komentar na Mišnu, Sanhendrin 7:4 

26Zapovesti vezane za davanje onog što smo dužni Bogu i siroma- 
šnima. 

zrelih grozdova (alelot). Tu su uključene i zapovesti subotnje 
godine (šnat šemita) i oprosne godine (jovel) i propis o da- 
vanju milostinje u skladu sa čovekovim potrebama. Sve ove 
zapovesti teže preteranoj velikodušnosti i trebalo bi ih prak- 
tikovati tako da izbegnemo drugu krajnost, tj. škrtost. Tako 
ohrabrujuči našu velikodušnost, možemo dostiči tačku gde 
osobina postaje čvrsto ukorenjena u naš karakter. Posma- 
traj večinu zapovesti sa ovog stanovišta i shvatičeš da su sve 
stvorene da disciplinuju i prilagode funkcije duše. Tako Tora 
zabranjuje osvetu, mržnju u srcu, postajanje krvnim osvet- 
nikom i kaže: "Ne budi osvetljiv i ne nosi srdnje na sinove na- 
roda svoga" (Ш knjiga Mojsijeva, 19:18). "Ako vidiš gde je ne- 
navidniku tvome pao magarac pod teretom svojim, nemoj da 
ga ostaviš, nego mu pomozi" (II knjiga Mojsijeva, 23:5). "Kad 
vidiš magarca ili vola brata svoga gde je pao na putu, nemoj ih 
proči, nego ih podigni s njim" (V knjiga Mojsijeva, 22:4). Ove 
zapovesti bi trebalo da ublaže snagu ljutnje i besa. Slično, za- 
povest: "Kad vidiš ovcu ili vola brata svoga gde luta, nemoj 
proči mimo njih nego ih vrati bratu svome" (V knjiga Mojsi- 
jeva, 22:1) je data da bi otklonila osobinu pohlepe. Takode 
zapovesti: "Pred sedom glavom ustani, i poštuj lice starčevo" 
(Ш knjiga Mojsijeva, 19:32), “Ne odstupi od onoga što ti kažu 
ni nalevo ni nadesno" (V knjiga Mojsijeva, 17:11) su date s na- 
merom da odstrane neposlušnost i da ojačaju skromnost. 

Da bismo se izborili protiv preterane stidljivosti, Tora 
nas podučava delima koja će otkloniti ovu osobinu i pomoći 
nam da ostanemo na srednjem putu, “Slobodno iskaraj bli- 
žnjega svoga" (III knjiga Mojsijeva, 19:17), i “Ne bojte se niko- 
да” (V knjiga Mojsijeva, 1:17). 

Ipak, ako neko, najčešće glupan, pokušava da unapredi 
ove zapovesti dodatnom strogošću - odričući se hrane i pića 
više nego što to Tora zahteva, ograničavajući bračne odnose 
više nego što je propisano, dajući siromašnima više nego što 
može da priušti - onda takav čovek nesvesno čini loše delo. 

On ide u krajnost i napušta srednji put. U vezi s ovim, nikada 
nisam čuo ništa bolje rečeno nego što je pasus iz Talmuda 
(Jerušalmi, Nedarim, 9) gde rabini kritikuju one koji se za- 
klinju u toj meri da postaju zarobljenici sopstvenih predano- 
sti. Rabini ih prekoravaju na sledeči način: "Rabi Idi je rekao 
u ime Rabi Isaka: “Nije li ti ono što Tora zabranjuje dovoljno, 
nego moraš da preuzimaš na sebe dodatne zabrane'?" Ova 
pronicljiva izreka sažeto predstavlja ideju koju sam pokušao 
da prenesem. 

Iz svega što sam rekao u ovom poglavlju, jasno je da oso- 
ba treba da teži srednjem putu u svim svojim delima i da ne 
zastranjuje u jednu, ili u drugu krajnost. Samo u slučaju kada 
treba da izleči svoju dušu ona može da naginje suprotnoj 
osobini od one od koje njena duša pati. Čovek koji je upoznat 
sa medicinskom naukom i primeti malu promenu na gore u 
svom zdravlju, ne bi ostao ravnodušan i ne bi dozvolio svom 
zdravlju da propada do tačke kada bi morao da primeni vrlo 
jake lekove. Slično, čovek koji primeti da mu nešto nije u 
redu sa jednim od udova, on bi ga pažljivo lečio i uzdržavao 
se od stvari koje bi mu štetile. On bi stavljao sve lekove koji 
bi izlečili bolesni ud, ili bar sprečili pogoršanje njegovog sta- 
nja. Na isti način bi moralan čovek trebalo da preispituje svo- 
je moralne osobine, vaga svoja dela i ispituje osobine svoje 
duše svakog dana. Ako bi u bilo koje doba otkrio da mu duša 
teži nekoj od krajnosti, morao bi odmah da primeni pravilnu 
kuru. On ne bi smeo da dozvoli nekoj lošoj osobini da zaživi 
kroz ponavljanje. Takode bi trebalo da bude svestan mana u 
svom karakteru i da čini sve da ih otkloni, kao što sam več re- 
kao, jer nije moguče da neko bude sasvim bez mana. Filosofi 
kažu da se vrlo retko i teško nalazi čovek koji je po prirodi sa- 
vršen u svim svojim osobinama, i moralnim i intelektualnim. 
Ova misao je često izrečena u Prorocima: "Gle slugama svojim 
ne veruje, i u anđela svojih nalazi nedostatka" (Jov, 4:18). “I 
kako će čovek biti pravedan pred Bogom? I kako će čist biti 
rođeni od žene?" (Jov, 25:4). Solomon to kaže jasno: “Doista 

nema čoveka pravedna na zemlji koji tvori dobro i ne greši" 
(Knjiga propovednikova, 7:20). 

Ti, takode, znaš da je Gospod rekao Mojsiju našem učite- 
lju”, gospodaru nad svim autoritetima: “Što mi ne verovaste i 
ne proslaviste me pred sinovima Izraelovim, zato nećete odve- 
sti zbora toga u zemlju koju sam im dao" (IV knjiga Mojsije- 
va, 20:12). “Jer ne poslušaste zapovesti moje na vodi od svađe 
(meriva)" (IV knjiga Mojsijeva, 20:24). "Što me ne proslaviste 
među sinovima Izraelovim" (V knjiga Mojsijeva, 32:51). Mojsi- 
jev greh je bio to što je skrenuo sa puta strpljenja u krajnost 
ljutnje kada je povikao: “Slušajte odmetnici" (IV knjiga Mojsi- 
jeva, 20:10). Gospod je smatrao greškom da čovek poput nje- 
ga pokaže ljutnju pred celim Izraelom kada je ona neoprav- 
dana. To je bio hilul Hašem (obesvećenje Božjeg Imena) jer 
su se ljudi ugledali na Mojsija i na njegovo ponašanje i reči, iz 
želje za dostizanjem sreće na ovom i na dolazećem svetu. Oni 
nisu bili u stanju da shvate kako je Mojsije mogao da ispolji 
ljutnju, štetnu karakternu osobinu koja proizlazi iz loše crte 
duše. Zbog toga Božje reči: “Pobunio si se protiv Moje reči" 
mogu biti objašnjene na sledeći način: Mojsije nije govorio 
neukim i bezvrednim ljudima, već zboru čije su žene, kako 
naši Mudraci kažu, u najmanju ruku bile na nivou proroka 
Jezekilja ben Buzija (Mehilta, Šemot, 25:2). Kad god bi Mojsi- 
je nešto uradio ili rekao, ljudi bi pažljivo proučavali njegove 
reči i dela i kada su videli da se razbesneo, rekli su: “On si- 
gurno nema moralnih nedostataka. Da nije znao da je Gospod 
ljut na nas zbog toga što smo tražili vodu i zbog toga što smo 


27 Ватбат tvrdi da je čak i Mojsije, naš učitelj ispoljavao loše karak- 
terne osobine. Na primer, kada Jevreji nisu imali vode u pustinji, žalili su 
se Mojsiju koji se molio Bogu. Gospod je podučio Mojsija da govori steni 
iz koje će zatim poteći voda. Umesto toga, Mojsije je udario stenu štapom 
i zbog toga je bio strogo kažnjen. Komentatori nisu sigurni da li da ra- 
zumeju Mojsijev greh na ovaj način. Rambam smatra da je njegov greh 
bio ispoljavanje neopravdane ljutnje, koja ga je nagnala da udari stenu 
umesto da joj govori. 

prouzrokovali Božju ljutnju, on se ne bi naljutio na nas". "Ipak, 
mi ne nalazimo da je Gospod bio ljut na nas kada je govorio sa 
Mojsijem o ovoj stvari, umesto toga On je rekao: “Uzmi štap, i 
sazovite zbor... i napojićeš zbor i stoku njihovu.“ 

Skrenuo sam sa glavne teme ovog poglavlja ne bih li 
rešio jedno od najtežih poglavlja kojima su se bavili mnogi 
komentatori koji su pitali “Šta je bio greh koji je Mojsije poči- 
nio?" Uporedi šta su drugi rekli, sa mojim mišljenjem, i istini- 
to tumačenje će prevagnuti. 

Da se vratimo našoj temi. Ako osoba uvek pažljivo vaga 
svoja dela i teži ka srednjem putu, ona će dostići najviši ste- 
pen savršenstva dostižan ljudskom biću. Na ovaj idealan na- 
čin on će se približiti Bogu i uživaće u Njegovom blaženstvu. 
Mudraci su imali ovo u vidu kada su napisali (Sota, 5b) “Onaj 
koji je oprezan na putu je vredan da vidi spasenje Božje", kao 
što kaže: “I koji je putem na opazu - Ja ću mu pokazati spa- 
senje Božje" (Psalmi, 50:23). Ovo je, ustvari, ideja koju sam 
objasnio u ovom poglavlju. 

Mislim da je ovo sve što treba da se kaže na ovu temu. 

BAVI SE PRIMENOM LJUDSKIH FUNKCIJA DUŠE 
NA DOSTIZANJE JEDNOG KRAJNJEG CILJA 


KRAJNJI CILJ 


Moraš dozvoliti funkcijama svoje duše da budu upra- 
vljane intelektom, kao što smo raspravili u prethodnom 
poglavlju. Stalno usmeravaj svoje misli na jedan jedini cilj: 
postizanje saznanja o Bogu u meri u kojoj je ljudskom biču 
to moguće. Sva ljudska dela i reči, bilo na poslu, bilo u časovi- 
ma dokolice, trebalo bi da budu usmerena ka ovom zadatku, 
tako da ni jedna radnja nije bez smisla. Bilo da osoba jede, 
pije, upražnjava bračne odnose, spava ili je budna, kreće se ili 
miruje, glavni zadatak bi trebalo da joj bude da očuva fizičko 
zdravlje. A razlog za očuvanje zdravlja je da se ostvari zdra- 
vo okruženje za dušu, tako da čovek može da stiče mudrost, 
dobre karakterne osobine i zdrav intelekt, pri čemu su svi 
usmereni ka jednom krajnjem cilju. 

U skladu s tim, ne bi trebalo da se koncentrišeš na tele- 
sna uživanja, birajući hranu i piće i druge stvari, samo zato 
što uživaš u njima. Radije, trebalo bi da izabereš najzdraviju 
hranu, a ako se desi da je ukusna, tim bolje. Ali, ako se desi da 
je neukusna, i dalje treba da je jedeš. Ipak, dešava se ponekad 


“Krajnji cilj je spoznaja Boga. 


29 


shemona, perakim.indb 29 26.1.2021. 16:14:53 


ŠEMONA PERAKIM 


da ukusno jelo može da bude lekovito; na primer, kada osoba 
pati od gubitka apetita, jako začinjeni delikatesi i slana hrana 
mogu da stimulišu apetit. Slično, osoba koja pati od depresije 
može da se bori protiv nje slušajuči pevanje ili divnu muziku, 
šetajuči kroz lepe parkove i gradevine, gledajuči divne sli- 
ke ili druge stvari koje uzbuduju misli i otklanjaju sumorno 
raspoloženje. Cilj svega ovog je da se povrati zdravlje, ali je 
glavni zadatak u očuvanju zdravlja sticanje mudrosti. Na isti 
način, kada je u pitanju imučnost, trebalo bi da trošiš iz do- 
brotvornih razloga, kao i da održavaš svoje telo u dobrom 
zdravlju, ne bi li proživeo dug život i stekao što više znanja 
o Bogu. 


U ZDRAVOM TELU ZDRAV DUH 


Gledano iz ovog povoljnog položaja, medicinska nauka 
je važna jer nam pomaže da steknemo ispravne moralne i 
mentalne stavove potrebne za spoznaju Boga i sticanje du- 
hovne sreče. Zbog toga, medicinska struka i učenje medicine 
predstavljaju uzvišeni religijski cilj, i ne bi ih trebalo ubra- 
jati u zanate kao što su tkanje i stolarstvo. Kroz medicinsku 
nauku, čovek uči da vaga svoja dela i obrača ih u humana 
dela puna vrline. Čovek koji se predano bavi ukusnom hra- 
nom prijatnog mirisa, iako ona može biti štetna za njegovo 
zdravlje, i čak uzrok ozbiljne bolesti ili nagle smrti, jeste, po 
mom mišljenju, kao životinja. On se ne ponaša kao ljudsko 
biče jer je ljudsko biče obdareno razumevanjem. On se pona- 
ša kao životinja, kao što je rečeno: "Izjednačiče se sa stokom 
koju kolju" (Psalmi, 49:12). Čovek se ponaša kao ljudsko biče 
onda kada jede zdravu hranu, štaviše, izbegavajuči ukusna 
jela i jeduči neukusne obroke ako je to potrebno za njegovo 
zdravlje. Takva osoba je vodena razumom i time se izdvaja 
od ostalih stvorenja. Isto tako, ako čovek ima bračne odnose 

svaki put kada kada ima želju, bez obzira na štetne ili korisne 
posledice, on se ponaša kao zver, a ne kao ljudsko biče. 

Moguće je usmeravati sopstvena dela u skladu sa prak- 
tičnim i pragmatičnim obzirima održavanja fizičkog zdravlja 
ili preventive protiv bolesti. Ipak, takva osoba ne zaslužuje da 
se zove pobožnom. Baš kao što je on uskih pogleda u svojoj 
želji da bude zdrav, neko drugi može imati sličnu fiksaciju u 
uživanju u hrani ili u bračnim odnosima. Ali ni jedna od ovih 
radnji ne dovodi do istinitog cilja. One su ispravne jedino u 
slučaju kada je tvoj interes da sačuvaš zdravlje i produžiš ži- 
votni vek, u tome da sačuvaš instrumente svoje duše. Telo 
mora biti u savršenom stanju da duša ne bi bila sprečena u 
svom traganju za moralnim i intelektualnim vrlinama. 

Tako i ti moraš da koristiš sve nauke i znanje koje stičeš. 
Neke od njih vode pravo do viših ciljeva. Druge oblasti zna- 
nja, kao matematika, konični preseci,"? mehanika, geometrija 
i hidraulika ne vode direktno do višeg cilja, ali bi ih trebalo 
proučavati zbog izoštravanja uma i uvežbavanja intelekta. 
Time se stiču veštine induktivne logike i zaključivanja, a ove 
neminovno vode ka razumevanju biti Svevišnjeg. 

Isto važi za razgovore. Uzvišena je ona osoba koja govo- 
ri samo o onim stvarima koje doprinose njenoj duši i telu, ili 
je udaljavaju od onog što donosi štetu. To mogu biti razgo- 
vori o nauci ili vrlinama, hvaljenje vrlih ljudi, ili ispoljavanje 
prezira prema porocima i prekoravanje sramnih ljudi. Odba- 
civanje ljudi koji se ponašaju sramotno i osudivanje njiho- 
vih dela je dužnost i delo vredno hvale - ako je usmereno ka 
njihovom nipodaštavanju u očima drugih ljudi, koji če, kao 
rezultat izbegavati takvo ponašanje. Kao što nam Tora kaže: 
"Nemojte činiti što se čini u zemlji Misirskoj, u kojoj ste živeli" 
(Ш knjiga Mojsijeva, 18:3). Priča o ljudima iz Sodome (I knji- 
ga Mojsijeva, 13:13) i drugi pasusi u Tori koji bacaju ljagu na 


20уе je opisao Apolonius, grčki matematičar koji je živeo 400 god. 
p.n.e. 

pokvarene i hvale dobre, imaju samo jednu svrhu, kao što 
sam pomenuo: da ohrabre ljude da idu putem pravednih i da 
mrze puteve poročnih. 


ULEPŠAVANJE ŽIVOTA 


Ako imaš na umu traganje za mudrošču, napustičeš svo- 
je uobičajne aktivnosti i govorićeš mnogo manje." Ko god se 
pridržava ovih preporuka, neče ukrasiti svoje zidove zlatnim 
ukrasima, ili doterati svoju odeču zlatnim resama, osim ako 
ti luksuzi nisu tu sa namerom da razdragaju dušu i odagnu 
bolest, tako da ona opet postane čista i sposobna da prima 
mudrost. 

To je ono na šta su Mudraci mislili kada su rekli: "Isprav- 
no je da čovek učen u Tori ima divno boravište, lepu ženu i 
udobnosti doma" (Šabat 25b), jer se osoba zamori i njen um 
postane zamučen od stalne mentalne koncentracije na teške 
probleme. Baš kao što se telo izmori od teškog fizičkog posla 
i potrebno mu je obnavljanje snaga kroz odmor i dokolicu, 
tako i um treba da se opusti posmatrajuči umetnička dela i 
druge lepe objekte. U ovom duhu je napisano: "Kada se rabini 
izmore učeči, bave se laganim razgovorima" (Šabat, 25b). S 
ove tačke gledišta, možemo reći da slike 1 vezovi nisu nemo- 
ralni ili suvišni kada služe da ulepšaju čovekov dom, name- 
štaj 1 odeću. 


TEŽNJA KA UZVIŠENOM CILJU 


Živeti u skladu s ovim standardom predstavlja veoma 
visok nivo savršenstva, koji je teško dostići. Samo su malo- 
brojni uspeli da dostignu ovaj nivo, 1 samo nakon upornog 
truda. Takvo dostignuće iziskuje od čoveka da koristi sve 


30Videti Hilhot deot 2:4-5 za više na ovu temu. 

funkcije svoje duše stremeči ka jedinom idealu - spoznaji 
Boga. Bilo šta da radi, malo ili veliko, i šta god da kaže, mora 
biti usmereno, direktno, ili indirektno, višoj duhovnoj svrsi. 
Takav čovek razmatra unapred, pre nego što učini neko delo, 
da li če ga ono približiti toj svrsi, i nastavlja da deluje samo 
ako je odgovor pozitivan. Ako negde postoji čovek koji je do- 
stigao ovaj stupanj predanosti, ja bih ga smatrao jednakim sa 
prorocima. 

Takva težnja je ono što Svevišnji traži od nas kada kaže: 
"Ljubi Gospoda Boga svoga iz sveg srca svoga i iz sve duše 
svoje i iz sve snage svoje" (V knjiga Mojsijeva, 6:5), to jest, sa 
svim funkcijama duše. Drugim rečima, ispuni svaku osobinu 
svoje duše ljubavlju prema Bogu. Proroci nas slično požuru- 
ju ka ovom cilju govoreči: "Na svim putevima svojim imaj Ga 
na umu" (Priče Solomonove, 3:6), čemu Mudraci dodaju ovo 
objašnjenje: "Čak i ako moraš da napraviš prestup" (Berahot, 
63a)."! Mudraci su imali na umu da bi trebalo zadati sebi za- 
datak istinitosti pri svakom delu, čak i ako ono može da znači 
prestup. 

Naši Mudraci su kratko i precizno saželi ideju ovim etič- 
kim savetom: "Neka sva tvoja dela budu zarad Neba" (Avot, 
12:17). Kada uzmeš u obzir kako su oni saželi veliku i značaj- 
nu ideju sa nekoliko reči, dok su drugi pisali knjige o njoj, ali 
je nisu adekvatno objasnili, shvataš da su Mudraci, bez sum- 
nje, govorili sa Božanskim nadahnučem. 

Ono što sam izložio u ovom poglavlju je dovoljno da 
posluži kao uvod. 


šlJezekilj je prestupio kada je podigao oltar і prineo žrtvu van Hra- 
ma ne bi li ubedio narod da je Gospod istinit Bog. 

RAZLIKA IZMEĐU ISTINITOG SVECA I OSOBE 
KOJA JE SAVLADALA SVOJE PRIRODNE 
NAGONE 1 PRAKTIKUJE SAMOUZDRŽAVANJE 


STAV KRALJA SOLOMONA 


Filosofi tvrde da je osoba koja kontroliše svoje osnovne 
instikte neko ko iznutra žudi za nemoralnim, iako može biti 
da čini mnoga pohvalna dela. Ona prevazilazi svoje strasti 
boreći se aktivno protiv potreba prouzrokovanih emocijama, 
željama i prirodnim nagonima. Ali čak i kada se ponaša mo- 
ralno, ova osoba je mučena svojim unutrašnjim konfliktom. 
S druge strane, svetac je čovek čija su dela vođena njegovim 
unutrašnjim porivom da čini dobro. Njegove potrebe i želje 
su da čini dobra dela. 

Filosofi se jednoglasno slažu da je svetac bolji i savrše- 
niji nego osoba koja mora da sputava svoje strasti, iako su 
oboje u mnogim stvarima isti. Uglavnom, osoba koja mora da 
savladava svoje strasti mora biti rangirana niže nego svetac, 
jer želja da čini zle stvari gori u njegovom srcu. I, iako, on za- 
pravo ne čini zlo, njegova simpatija prema zlu ukazuje na to 
da mu je duša puna mana. 

Kralj Solomon je izrazio ovu ideju kad je rekao “Duša 
bezbožnikova želi zlo" (Priče Solomonove, 21:10). O radosti 


34 


shemona, perakim.indb 34 26.1.2021. 16:14:54 


ŠESTO POGLAVLJE 


koju svetac oseča kada čini dobro i mučenju koje oseti onaj 
koji deluje moralno, ali nije sasvim pravedan, kralj Solomon 
kaže: "Radost je pravedniku činiti što je pravo, a strah onima 
koji čine bezakonje" (Priče Solomonove, 21:15). Ono što je re- 
čeno u Tanahu poklapa se sa načelima filosofa. 


MIŠLJENJE RABINA 


Proučavajuči pisana rabinska dela na ovu temu, nalazi- 
mo da oni vrednuju osobu koja kontroliše svoje impulse da 
greši, više nego onu koja nema nikakvu potrebu za grehom i 
zato ne mora da se bori da se uzdrži od zla. Oni čak idu tako 
daleko da kažu da što je čovek savršeniji i više vredan hvale 
to je njegova potreba da greši veča ijači je njegov nemir kada 
kontroliše svoju potrebu da greši. "Što je čovek veči, veče je 
i njegovo naginjanje ka zlu" (Suka, 52а). 1 ako ovo nije do- 
voljno, oni dodaju da je nagrada za čoveka koji savlada svoje 
porive za zlom srazmerna patnji kroz koju prolazi zbog svog 
uzdržavanja. Po rečima rabina: "Nagrada je proporcionalna 
patnji“ (Avot, 5:26). I više od toga, oni te obavezuju na svest 
o svojim željama i o svojoj potrebi da ih svladaš, zabranjujuči 
ti da kažeš: "Sve i da Tora to nije zabranila, moja priroda je ta- 
kva da ne bih imao poriva da napravim taj-i-taj prestup". Rabi 
Šimon Ben Gamliel je to ovako formulisao: "Ne bi trebalo da 
kažeš: Ja nemam želju da jedem mleko sa mesom; ne želim da 
nosim odeču od mešavine vune i lana; ne priželjkujem da udem 
u nedozvoljen brak’, već bi trebalo da kažeš: ‘Ja, zapravo, želim 
da činim ove stvari, ali su moje ruke vezane jer je moj Otac na 


IH 


Nebesima to zabranio’. 


POMIRENJE SUPROTNIH STAVOVA 


Ako uporedimo mišljenja filosofa sa mišljenjima rabina, 
ona nam se mogu učiniti protivrečnim. Ipak, to nije tako. Ne 

samo da su oba ispravna, več medu njima ne postoji nikakvo 
neslaganje. Kada filosofi opisuju osobu koja nema nikakvu 
potrebu da čini zlo kao superiornu u odnosu na onu koja ima, 
ali savladava svoje strasti, zla o kojima govore su ona za koja 
bi večina rekla da su nemoralna, kao ubistvo, krada, preva- 
ra, povreda nekog ko nije učinio nikakvo zlo, uzvračanje do- 
bročinstva zlonamernošču, prezir prema roditeljima i slično. 
O ovim zapovestima Rabini su rekli: "Da več nisu zapisane u 
Tori, bilo bi ispravno uključiti ih" (Joma, 67b). Neki od naših 
kasnijih Mudraca koji su bili pod uticajem pogrešnih teorija 
mutakalimuna??, su ih nazivali sihliot??, 

Jasno, duša koja žudi da čini ova nedela jeste iskvare- 
na. Plemenita duša nema baš nikakvu potrebu da počini bilo 
koji od ovih prestupa, i nije ometena u uzdržavanju od njih. 
S druge strane, kada rabini hvale onu koja savladava požudu 
kao vredniju i zaslužnu za veču nagradu nego onu koja ne 
vodi tu bitku, oni se odnose samo na otkrivene zakone? То 
je tako, jer da nije Tore, ovi se nikada ne bi smatrali prestu- 
pima. Zbog toga rabini kažu da možeš dozvoliti svojoj duši 
da žudi za njima, imajući na umu da te jedino Tora sprečava 
u njihovom sprovođenju u delo. Obrati pažnju na mudrost 
mudraca. Oni nisu rekli: “Čovek ne bi trebalo da kaže: Ja ne 
žudim da ubijem, kradem i lažem', radije reci: Ja imam želju 
za ovim stvarima, ali šta mogu kada je moj Otac na Nebesima 
to zabranio.“ Svi primeri koje oni navode su iz misvot šimijot, 
predane zapovesti, kao što je jedenje mlečne i mesne hrane 


32Rambam je dosledno kritikovao mutakalimune, muslimanske fi- 
losofe koji su pokušavali da usklade svoju teologiju sa aristotelijanskom 
filosofijom. 

SSRabenu Saadja Gaon podelio je zapovesti na sihliot (racionalne) i 
šemujot (otkrivene) (Emunot vedeot, 3:2). Prema Rambamu, moralna dela 
su misvot a otkriveni zakoni hukim. 

34To su misvot šemujot zapovesti koje su morale biti otkrivene jer 
ih čovek nikada ne bi otkrio svojim intelektom i svojim osećajem za mo- 
ralno. 

zajedno, nošenje odeče od vune i lana i upuštanje u zabranje- 
ne seksualne odnose. Ove i slične zapovesti su ono što Tora 
naziva hukim. Rabini su objasnili da su hukim "zakoni koje 
sam vam Ja (Gospod) doneo i koje vi nemate pravo da kritiku- 
jete". Hukim su zakoni koje narodi sveta napadaju, a Satana 
prezire; na primer zakoni vezani za crvenu kravu, žrtveno 
jagnje i slično (Joma, 67b). Prestupi koje su kasniji autorite- 
ti?" zvali sihliot, racionalni zakoni, Tora zove misvot, kao što 
su rabini objasnili (Makot, 23b). 

Iz ove rasprave trebalo bi da shvatiš one prestupe za ko- 
jima plemenita osoba ne žudi, a manje plemenita osoba mora 
da im se odupire. Takode bi trebalo da bude jasno koji su 
prestupi njihove suprotnosti. Zapanjujuče je da su ova dva 
mišljenja?*, ustvari, u skladu jedno s drugim, i tekst sadrži 
istinitost našeg objašnjenja. 

Ovim završavam raspravu vezanu za temu ovog pogla- 
vlja. 


SSRabenu Saadja Gaon, 882-942. 
š6Mišljenja filosofa i rabina 

BAVI SE PREPREKAMA IZMEĐU BOGA I 
ČOVEKA I NJIHOVIM ZNAČENJEM 


PREPREKE BOGOSPOZNAJE 


Mnogi pasusi u Midrašu, Agadi i Gemari opisuju kako su 
proroci videli Svevišnjeg kroz neku vrstu prepreke" koja je 
bila gusta ili providna, u zavisnosti od blizine proroka Bogu 
i stepenu njegove proročke moći. Rabini kažu da je Mojsije, 
naš učitelj, video Boga kroz jednu jedinu providnu pregra- 
du. Kao što su rekli: “On je gledao kroz aspaklaria hameira, 
delimično providno staklo" (Joma, 49b). Aspaklaria je termin 
za ogledalo načinjeno od providne supstance, kao kristal ili 
staklo, kao što je objašnjeno na kraju traktata Kelim (30:2). 

Ono što sledi je moje objašnjenje o ovoj temu. U drugom 
poglavlju sam govorio o tome da vrline mogu biti intelektual- 
ne ili moralne. Slično, poroci mogu biti intelektualni - buda- 
laština, neznanje i glupost - ili mogu biti moralni: preterana 
osećajnost, ponos, generalna odbojnost, ljutnja, bezobrazluk, 
pohlepa, i mnogi drugi. Definisao sam ih i nabrojao u četvr- 
tom poglavlju. Svaka od ovih mana je prepreka između čo- 
veka i Boga, blagosloveno Mu Ime. To je ono na šta je prorok 


37Prorok je video Boga kroz slojeve koji su učinili njegovu viziju ne- 
jasnom i senkovitom. 

mislio kada je rekao: "Nego bezakonja vaša rastaviše vas s Bo- 
gom vašim" (Isaija, 59:2), naši gresi koji su poroci su ono što 
nas razdvaja od Boga. 


ODLIKE PROROKA 


Obrati dobro pažnju na to da ni jedan prorok nije bio ob- 
daren proroštvom, a da nije imao sve intelektualne osobine 
i večinu moralnih. Kao što su rabini rekli: "Proroštvo pada u 
udeo samo onom koji je mudar, jak i bogat" (Šabat, 92a). Oni 
koriste izraz mudar da označe nekog ko ima sve intelektual- 
ne odlike, i bogat da obuhvate moralne osobine zadovoljstva, 
jer oni zadovoljnog čoveka zovu bogatim. I zaista, kada defi- 
nišu reč bogat oni kažu: "Ko je bogat? Onaj ko je zadovoljan 
onim što ima" (Avot); drugim rečima, neko ko je zadovoljan 
onim što mu sudbina donosi i koji nije zabrinut zbog onog 
što nema. Slično, biti jak je moralna karakterna osobina, i jak 
čovek je onaj kojem intelekt i razum kontroliše želje, kao što 
sam objasnio u petom poglavlju. Rabini kažu: “Ko je jak? Onaj 
koji savladava svoje požude“ (Avot, 4:1). 

Nije neophodno da prorok ima sve moralne kvalitete 
i da bude oslobođen svake mane. Na kraju krajeva, postoji 
pasus koji ukazuje na to da je kralj Solomon bio prorok: “I 
javi se Gospod Solomonu u Gavaonu" (I Carevi, 3:5); ipak, mi 
znamo, iz činjenice da je imao puno žena, da je njegov moral- 
ni nedostatak bio požuda, slabost koja proističe iz preterane 
želje za uživanjem. I Sveto pismo nedvosmisleno kaže: “Nije 
li tim zgrešio Solomon car Izraelov“ (Nehemija, 13:26). 

Slično, David prorok koji je rekao: “Meni govoraše Ste- 
na Izraelova“ (II Samuilo, 23:3) imao je karakternu osobinu 
okrutnosti. lako je David koristio svoju okrutnost da uništi 
idolopoklonike i nevernike i bio je milostiv prema Izraelu, 
ipak, u Knjizi Dnevnika je jasno rečeno da mu Gospod nije 
dozvolio da sagradi Hram. To ne bi bilo prikladno s obzirom 

da je David prouzrokovao smrt mnogih ljudi. Gospod mu je 
rekao: "Nečeš ti sazidati doma Imenu Mojemu, jer si mnogo 
krvi prolio na zemlju preda Mnom" (I Dnevnici, 22:8). 

Smatramo da je Elijahu bio sklon ljutnji. lako je on ispo- 
ljavao svoju ljutnju jedino prema nevernicima, naši Mudraci 
kažu da ga je Gospod uklonio sa ovog sveta zbog toga što nije 
bio podesan da vodi ljude i bude im sveštenik, jer: "Ko god 
ima onoliko revnosti koliko i ti, uništiće ih.” Slično, vidimo da 
se Samuilo bojao Šaula*? і da se Jakov bojao da sretne Esava.*" 

Ove i slične karakterne osobine bile su prepreka izme- 
đu proroka i Boga. Za bilo kojeg proroka koji je skrenuo sa 
srednjeg puta zbog dve-tri osobine, kao što sam objasnio u 
četvrtom poglavlju, kaže se da je Boga video nejasno. 

Nemoj se iznenaditi što saznaješ da nekoliko moralnih 
nedostataka umanjuje proročku inspiraciju. U stvari, nalazi- 
mo da neki moralni nedostaci čak sasvim sprečavaju proro- 
štvo. Ljutnja može da bude jedan od njih, kao što naši Mudra- 
ci kažu: “Ako se prorok razljuti, njegovo ga proroštvo napušta“ 
(Pesahim, 66b). Njihov dokaz u prilog ovoj tvrdnji je slučaj 
Jelisije čije se proroštvo udaljilo od njega kada je postao raz- 
jaren.“! Nije se vratilo sve dok se nije umirio, pri čemu je uz- 
viknuo: “Nego sada dovedite mi gudača" (II Carevi, 3:15). 

Žalost i strepnja, takođe, mogu da spreče proroštvo 
kao što je bio slučaj sa našim praocem Jakovom. Za vreme 
kada je oplakivao Josefa, ruah hakodeš (Duh Svetinje) se uda- 
ljio od njega sve dok nije primio vesti da mu je sin živ. Tek 
tada: “Tada ožive duh Jakova oca njihova" (I knjiga Mojsijeva, 


38Tana deve Elijahu Zuta 8, Jalkut Šimoni Melahim 217, Sanhedrin 
113a. 

“Kada ga je Gospod poslao da pomaže Davida za kralja, Šemuel je 
rekao: “Kako da idem? Jer će čuti Šaul, pa če me ubiti" (I Samuilo, 16:2). 

“A Jakov se uplaši jako i zabrinu se“ (I knjiga Mojsijeva, 32:7), a 
strah je karakterna mana. 

“INaljutio se па Jehorama, sina Ahavovog (II Carevi, 3:14). 

45:27), što Onkelus prevodi kao: “Т duh proroštva se vrati da 
počiva na njihovom ocu Jakovu". 

Rabini, takode kažu: "Duh proroštva ne pada u udeo 
onom ko je lenj, niti onom koji je tužan, več jedino osobi koja se 
raduje" (Šabat, 30b; Pesahim, 117a). 


MOJSIJE PROROK 


Kada je Mojsije, naš učitelj, otkrio da ne postoji nikakva 
prepreka između njega i Boga, i da je dostigao savršenstvo 
putem sticanja svih mogućih moralnih i intelektualnih oso- 
bina, pokušao je da shvati Božansku suštinu. I tako se molio: 
“Molim te, pokaži mi slavu svoju" (II knjiga Mojsijeva, 33:18). 
Ali Bog mu je stavio do znanja da je ovo nemoguće, jer je on 
kao ljudsko biće još uvek imao intelekt vezan za fizičke stva- 
ri. U stvari, Gospod je rekao: “ali nećeš moći videti lica Moga, 
jer ne može čovek Mene videti i ostati živ" (II knjiga Mojsije- 
va, 33:20). I tako je ostala jedna providna prepreka koja je 
razdvajala Mojsija od njegovog razumevanja istinite suštine 
Boga, a to je njegov ljudski intelekt koji je još uvek bio pove- 
zan sa materijom. Bog je, ipak, uslišio Mojsijevu molbu po- 
darivši mu više znanja o Božanskom nego što je ranije imao, 
ali je njegov krajnji cilj ostao van njegovog ljudskog dometa. 

Istinito shvatanje Njegove suštine je definisano kao “gle- 
danje u Božansko lice" jer kada vidiš crte lica one se urežu u 
tvoje sećanje tako da nikada nećeš pomešati ovo lice s onim. 
Ali, ako vidiš samo leđa, možeš, ali ne moraš biti u stanju da 
razaznaš jedna leđa od drugih. Slično, istinito shvatanje Boga 
leži u shvatanju stvarnosti Njegovog postojanja, što je nemo- 
guće bilo kom biću. Nemoguće je čak i čoveku da dostigne 
ovaj visok nivo shvatanja, iako je Mojsije došao vrlo blizu. To 
je ono na šta se odnosi pasus: “I videćeš Me s leđa" (II knjiga 


42“А lice se Moje ne može videti“ (II knjiga Mojsijeva, 33:23). 

Mojsijeva, 33:23). Nameravam da se ovom temom opširnije 
bavim u Vodiču zabludelih. 

Mudraci su znali da ove dve vrste poroka - intelektualni 
i moralni - razdvajaju Gospoda od ljudi, i odlučuju o nivou 
proročke inspiracije. Zbog toga su Mudraci rekli o svojim ko- 
legama koji su se odlikovali mudrošču i dobrim osobinama: 
"Oni zaslužuju da Šehina (Božanska sveprisutnost) bude na 
njima kao što je bila na Mojsiju našem učitelju" (Suka, 28a, 
Bava batra, 134a). Ali, nemoj se zbuniti ovom izrekom. Mu- 
draci jesu smatrali da se njihove kolege mogu porediti s 
Mojsijem u nekim pogledima, ali ih nisu smatrali jednakim 
Mojsiju." Na isti način su povezivali druge rabine sa Jošuom 
sinom Nunovim. 

Ovo je ono što sam nameravao da objasnim u ovom po- 
glavlju. 


“Tora kaže: “Ali ne usta više prorok u Izraelu kao Mojsije" (V knjiga 
Mojsijeva, 34:10). 

BAVI SE URODENOM ČOVEKOVOM PRIRODOM 


NAVIKA POSTAJE DRUGA PRIRODA 


Nemoguće je da se neko rodi sa dobrim ili lošim osobi- 
nama, kao što je nemoguče da neko bude uspešan zanatli- 
ja od rodenja. Ipak, osoba može da ima prirodnu težnju ka 
odredenoj vrlini ili poroku od rodenja, tako da jedna vrsta 
aktivnosti dolazi lakše od druge. Na primer, lakše je osobi 
čiji je mozak bistar i sadrži samo malu količinu tečnosti" da 
uči, pamti i razume stvari, nego što je flegmatičnom čoveku, 
čiji je mozak preplavljen tečnošču. Ali, ako neko ko ima ovaj 
prirodni dar, propusti da stimuliše svoj talenat, on će sigurno 
ostati neznalica. S druge strane, ako se jedna sasvim dosad- 
na i flegmatična osoba podučava i prosvetljuje, ona će sticati 
znanje i razumevanje, ali sa velikim poteškoćama. Na identi- 
čan način, osoba čija je krv toplija nego kod ostalih ljudi ima 
potencijal da postane hrabar čovek. Ako se ovaj čovek vaspi- 
tava da bude hrabar, postaće drsko odvažan za vrlo kratko 
vreme. Neko drugi, čiji je temperament hladniji od ostalih 


“Galen, grčki lekar iz II veka je razvio teoriju da je ljudska osobenost 
određena putem četiri osnovne telesne tečnosti, ili temperamenta: krv, 
flegma, crna žuč i žuta žuč. Preovladavanje jedne nad drugom čine čoveka 
veselim (toplim, prijatnim), flegmatičnim (sporih kretnji, apatičnim), me- 
lanholičnim (depresivnim, tužnim), i holeričnim (vrelog temperamenta). 

ljudi, prirodno je skloniji kukavičluku i strahu. Ako se odgaja 
da bude strašljiv, vrlo brzo če postati kukavica. Ali, ako se 
formira da bude neustrašiv, jednog dana on če dostiči hra- 
brost, iako če za to biti potrebno mnogo teškog rada. Uprkos 
njegovoj predispoziciji, on može dostiči junaštvo, pod uslo- 
vom da dobije prikladno vaspitanje. 


POGREŠNA TEORIJA O PREDODREĐENOSTI 


O ovome sam opširno govorio kako ne bi pao u zablu- 
du da poveruješ glupostima kojima astrolozi lažu ljude. Oni 
lažno tvrde da položaj konstelacija u vreme nečijeg rođenja 
odlučuje o tome da li će osoba imati dobre ili loše karakterne 
osobine, tako da su njene radnje predodređene. Mi, s dru- 
ge strane, verujemo u princip, koji je predupređen i Torom i 
grčkom filosofijom i koji je potvrđen pouzdanim dokazima: 
da je čovekovo ponašanje sasvim u njegovim rukama i da ga 
nijedna spoljašnja sila ne nagoni na dobro ili loše. 

Jedini izuzetak od ovog pravila jeste da osoba može da 
bude predisponirana određenim stvarima svojom urođenom 
naravi, kao što sam objasnio, i tako joj može biti teško ili lako, 
u zavisnosti od slučaja, da radi određene stvari. Ali, sasvim je 
netačno da je neka spoljna sila tera da deluje ili da se uzdrži 
od neke radnje. Ako bi zvezde mogle da utiču na nečije rad- 
nje, onda bi pozitivne i negativne zapovesti Tore bile sasvim 
besmislene i sama Tora bi bila lažna; ljudi ne bi imali izbor 
slobodne volje. Po istom principu, bilo bi beskorisno, u stva- 
ri, sasvim uzaludno i bespredmetno, za osobu da uči, podu- 
čava i stiče veštine, s obzirom da spoljna sila koja je kontro- 
liše može da joj onemogući uspeh. Nagrada i kazna bi takođe 
bili nepravedni, i u slučaju društva koje kažnjava kriminalca 
i u slučaju Boga koji kažnjava čoveka. Uzmi za primer slučaj 
gde je Šimon ubio Ruvena. Zašto bi Šimon bio kažnjen kada 
je bio prisiljen da ubije i kad je Ruven bio predodređen da 

bude ubijen. Kako bi Bog, blagosloven bio, koji je pravedan i 
pravdoljubiv, mogao da kazni Šimona za delo koje ovaj nije 
mogao da izbegne, bez obzira koliko jako se trudio." 

Ako bi ova teorija bila tačna, sve pripremne mere, kao 
što su izgradnja kuče, zaradivanje novca, izbegavanje opa- 
snosti, i slično, bi bile sasvim beskorisne, jer šta god da je 
predodredeno da se desi, neizbežno če se i desiti. Doktrina 
predodredenosti je u potpunosti netačna, pada u vodu pred 
zdravim razumom i u suprotnosti je sa našim iskustvom."? 
Ona poriče osnovne principe Tore i pripisuje nepravdu Go- 
spodu, blagoslovenom, i daleko od toga da je od Njega! 


ISTINITA DOKTRINA 


Istina je da čovek u potpunosti kontroliše svoja dela. 
Ako želi nešto da uradi on to i radi; ako ne želi, on to ne radi, 
bez ikakve spoljašnje sile koja ga prisiljava na jedno, ili dru- 
go. Zbog toga je prikladno da Bog zapovedi čoveku: “Gle izne- 
soh danas preda te životi dobro, smrt i zlo... Zato izaberi život" 
(V knjiga Mojsijeva, 30:15-19). On nam daje slobodu izbora i 
posledice koje snosimo su rezultat tog izbora. Kazna je od- 
merena onom koji je neposlušan, a nagrada onom koji sluša, 
kao što je rečeno: "Blagoslov, ako uzaslušate" i “Prokletstvo, 
ako ne uzaslušaste" (V knjiga Mojsijeva, 11:27-28). 

Učenje i podučavanje su neophodni, kao što potvrduju 
svi pasusi koji se bave proučavanjem zapovesti: “I učite ih si- 


SNaprotiv, on bi zaslužio nagradu zbog izvršenja onog što mu je bilo 
naloženo. Ovo se može uporediti sa slučajem čoveka koji je unajmio dva 
radnika, jednog da gradi kuču, drugog da je uništi. Preduzimač radova bi 
morao da plati obojici, i onom koji je gradio i onom koji je rušio (Rabenu 
Saadja Gaon, Emunot vedeot = Knjiga verovanja i mišljenja 4:4). 

“Čovek zna da on sam kontroliše svoje akcije. On može da govori, 
ili da ćuti po svojoj želji; da uzima ili da daje ako tako želi. Rabenu Saadja 
Gaon kaže: “Gospod se ne meša u ljudska dela. On ih ne prisiljava da služe, 
niti da se pobune" (Knjiga verovanja i mišljenja 4:4). 

nove svoje" (V knjiga Mojsijeva, 11:19) i "Da ih naučite [zako- 
ne] i držite ih i tvorite" (V knjiga Mojsijeva, 5:1). Tora, takode, 
zahteva da čovek preduzme mere zaštite: "Kad gradiš novu 
kuču, načini ogradu oko strehe svoje, da ne bi navukao krvi na 
dom svoj" і "Da ne bi poginuo u boju" (V knjiga Mojsijeva, 22:8; 
20:5).*7 “U čem će spavati"# i "Niko da ne uzima и zalogu žrv- 
nja gornjega ni donjega, jer bi uzeo dušu u zalog" (11 knjiga 
Mojsijeva, 22:25; V knjiga Mojsijeva, 24:6). Postoji još mnogo 
pasusa u Tori i prorocima vezanih za mere predostrožnosti. 


SVE JE U RUKAMA NEBA 


Ono što su rabini rekli: “Sve je u rukama Neba, osim strah 
od Neba” (Megila, 25а) je istina i slaže se s onim što sam re- 
kao o čovekovoj slobodi izbora. Ipak, ljudi često pogrešno 
zasnivaju iz ove izreke veru da im je dela, koja su svojevoljno 
izabrali, neko nametnuo, kao na primer brak sa određenom 
ženom, ili zaradu određene svote novca. Ova pretpostavka je 
sasvim netačna. 

Ako se čovek oženi izvesnom ženom ugovorom i obre- 
dom, ona mu postaje zakonita žena i on je time ispunio zapo- 
vest “budi plodan i razmnožavaj se“. Gospod ne određuje una- 
pred da li će neko ispuniti obavezu. U obrnutom slučaju, ako 
se čovek upusti u zabranjene seksualne odnose, napravio je 
prestup. Ali Bog ne odlučuje o tome da li će neko zgrešiti. 
Dalje, pretpostavimo da čovek otme drugom čoveku novac, 
bilo putem prevare, ili putem pljačke i onda pod zakletvom 


*"Ovo se odnosi na vojnika koji je sagradio kuću, zasadio vinograd, 
ili se verio. Pre bitke njemu se kaže da se vrati kući “Da ne bi poginuo u 
ratu i drugi čovek živeo u njegovoj kući..." Da je bilo predodređeno da ne 
živi u svojoj kući, ili da se ne oženi svojom verenicom, ovaj nalog ne bi 
imao nikakvog smisla. Da mu je sudbina bila da umre, on bi ionako umro, 
a da mu je sudbina odredila da živi on bi se vratio neozleđen sa fronta. 

“Ovo se odnosi na zaštitu protiv pozajmice, “Ako uzmeš odelo svog 
suseda u zalog, moraš ga vratiti pre zalaska sunca". 

poriče to delo. Ako kažemo daje Gospod predodredio da ovaj 
novac prede u vlasništvo drugog, tvrdili bismo da je predo- 
dredio grešno delo. Ovo nije moguće. Istina je, radije, da su 
sva čovekova dela pod njegovom kontrolom i podredena nje- 
govoj slobodnoj volji. Ova dela uključuju i držanje zapovesti 
i njihovo kršenje; jer kao što sam objasnio u drugom pogla- 
vlju, pozitivne i negativne zapovesti Tore se odnose samo na 
one stvari u kojima čovek ima potpunu slobodu izbora. 


LEKOVITOST POKAJANJA 


Kada su rabini rekli da držanje ili nedržanje zapovesti 
ne zavisi od Božanske volje, več od čovekove slobodne vo- 
lje, oni su bili Jeremijin eho: "Ne dolaze li i zla i dobra iz usta 
Višnjega?" (Plač Jeremijin, 3:38). Pod "zla" on misli na porok, 
a pod "dobra" na vrlinu, u smislu da Bog ne predodreduje ni 
jednu osobu da bude dobra ili loša. Imajuči to u vidu, čovek 
duguje sam sebi da oplakuje svoje grehe i prestupe, s obzi- 
rom da ih je počinio svojom slobodnom voljom, kao što je 
Jeremija rekao: “Zašto se tuži čovek živ, čovek na kar za grehe 
svoje" (Plač Jeremijin, 3:39). Jeremija odgovara na svoje pita- 
nje pozitivno, govoreći nam da je lek za našu bolest u našim 
rukama. Kao što je naš neuspeh proistekao iz naše slobod- 
ne volje, tako imamo moć da se pokajemo zbog naših loših 
dela. On nastavlja: “Pretražimo i razgledajmo puteve svoje i 
povratimo se ka Gospodu. Podignimo srce svoje i ruke k Bogu 
na Nebesima" (Plač Jeremijin, 3:40-41). 


ČUDA | ZAKONI PRIRODE 


Postoji rašireno verovanje koje se, takođe, ogleda i u iz- 
rekama Mudraca i proroka, a to je da su čovekovo sedanje 
i ustajanje, i svi njegovi pokreti, ustvari, predodređeni Bo- 

žanskom voljom i željom." Ovo je tačno u ograničenoj meri. 
Kada se kamen baci u vazduh i padne, ispravno je reći da 
je kamen pao po Božjoj volji jer je Bog odredio da zemlju i 
sve što je na njoj privlači centar. Na isti način, iskre vatre se 
dižu u visinu po Božanskoj želji da se vatra uzdiže. Ali ovo 
ne znači da kada se nešto baci uvis, Bog istog trenutka želi 
da ono padne. Mutakalimuni se ne slažu po ovom pitanju, 
jer sam ih čuo da kažu da je Božanska volja stalno na delu, 
stvarajući nove stvari i situacije svakog trenutka. Mi se ne 
slažemo sa njima. 

Mi verujemo da je Božanska volja odredila u toku šest 
dana Stvaranja da su sve stvari zauvek regulisane prirodnim 
zakonima, i da će uvek delovati u skladu sa njima, kao što je 
Solomon rekao: “Što je bilo to će biti, što se činilo to će se činiti, 
і nema ništa novo pod suncem" (Knjiga propovednikova, 1:9). 
Mudraci su tumačili da ovo znači da sva čuda koja su iznimci 
prirodnim zakonima, bilo da su se već desila, ili da tek treba 
da se obistine prema obećanju, jesu predodređena Božan- 
skom Voljom u toku šest dana Stvaranja. U to vreme kada 
su prirodni zakoni ustanovljeni, u prirodi su napravljene pri- 
preme za buduća čuda, i kada se čudo desilo u svoje vreme, 
ljudi su ga smatrali natprirodnom pojavom. U stvarnosti to 
nije bio slučaj. 

Rabini su o ovome govorili u Midraš Kohelet i na drugim 
mestima. Oni, na primer, kažu: “Svet ide svojim prirodnim pu- 
tem“ (Avoda zara, 54b). Videćeš da su Mudraci uvek izbega- 
vali da pripišu Božanskoj volji bilo koji događaj vezan za vre- 
me. Kada su rekli da osoba ustaje i seda u skladu sa Božjom 
Voljom, oni su mislili da je čovekova priroda takva da on u 
svakom trenutku ima slobodu volje da odluči da li da ustane 
ili da sedne. Oni nisu mislili da Bog želi da u ovom momentu 


“Na primer, “Čovek ne povredi svoj prst u svetu dole, osim ako tako 
nije određeno na Nebu gore" (Hulin, 7b). 

neko ustane, ili sedne, bar ne više nego što u odredenom tre- 
nutku želi da neki kamen padne na zemlju. 

Da rezimiramo: mi verujemo da, baš kao što je Bog želeo 
da čovek stoji uspravno, bude širokih pleča i ima prste, isto je 
tako želeo da čovek bude u pokretu ili miruje po sopstvenoj 
želji. Takav čovek je slobodan da se ponaša u skladu sa sop- 
stvenom slobodnom voljom, bez ikakve spoljašnje sile koja 
bi ga primoravala ili sprečavala da radi stvari po sopstvenom 
izboru. Istinita Tora je jasna u sledečem pasusu: ,,Eto, čovek 
posta kao jedan od nas znajuči šta je dobro što li zlo" (I knjiga 
Mojsijeva, 3:22). Onkelus tumači stih mimenu ladaat tov ve- 
-ra da znači da sam po sebi zna dobro i loše. On smatra Ada- 
ma jedinstvenim na svetu. Osim njega nije postojalo ni jedno 
stvorenje koje je imalo urodenu karakteristiku znanja dobra 
i zla mimenu (sam po sebi) i kroz svoju dušu, birajuči šta god 
da je želeo, bez ograničenja. S obzirom na to, ,,Ali sada da ne 
pruži ruke i uzbere s drveta života te doveka živi" (I knjiga 
Mojsijeva, 3:22). 

S obzirom da je stvarnost čovekove prirode takva da 
ima slobodan izbor da čini dobro, ili zlo, on mora biti oba- 
vešten o posledicama oba. Mora biti podučen da drži zapo- 
vesti i upozoren da ne prekrši zabrane. Treba mu se ukazati 
na kaznu odmerenu za pobunu i na nagradu koja očekuje 
one koji poštuju Toru, jer će svaki od ovih izbora biti pra- 
vedno zaslužen. Osim toga, čovek bi trebalo da se navikava 
da čini dobra dela tako da mu dobrota postane druga priro- 
da. Slično, izbegavajući zlodela, on će primetiti da njegove 
mane postepeno nestaju. Nikada ne bi smeo da kaže da su 
njegovi nedostaci postali toliko ukorenjeni da se ne mogu 
promeniti, jer se svaka karakterna osobina može promeniti 
iz dobrog u loše i obrnuto; i sve to zavisi od čovekove slo- 
bodne volje. 

Ovo je sve što sam nameravao da kažem na temu drža- 
nja zapovesti i njihovog kršenja. 

POGREŠNO SHVAČENI PROPISI 


Ostaje nam da razjasnimo još jednu stvar vezanu za sti- 
hove iz Svetog pisma koji zbunjuju ljude. Iz pojedinih biblij- 
skih pasusa pogrešno se izvodi da je Bog predodredio da se 
neki ljudi protiv Njega pobune i da ih On prisiljava na pre- 
stup. Ovo je netačno i osečam da moram da ispravim stvari 
jer ovi pasusi mnoge ljude dovode u zabunu. Jedan od njih 
je vezan za Božansko obečanje Avramu: "Znaj zacelo da če 
seme tvoje biti došljaci u zemlji tudoj, pa če joj služiti i ona 
če ih mučiti četiri stotine godina" (I knjiga Mojsijeva, 15:13). 
Ukazujuči na ovaj stih neki ljudi postavljaju sledeče pitanje: 
"Ovde se kaže da je Bog naredio Egipčanima da porobe Avra- 
move naslednike. Zašto ih je onda kaznio? Konačno, poro- 
bljavanjem Avramovih naslednika Egipčani su jednostavno 
izvršavali Božju volju." 

Mi odgovaramo putem analogije: da je Bog odredio: 
"Neka ljudstvo bude sastavljeno od kršilaca zakona i zlih lju- 
di s jedne strane, i dobrih i pobožnih s druge," ova izjava 
ne bi nikoga prisilila da bude zao, bar ne više nego što bi ga 
prisilila da bude pun vrlina. Ako osoba želi da bude zla, ona 
če biti zla po sopstvenom slobodnom izboru; a ako odluči da 
bude moralna ona ima priliku da to i bude i niko je ne može 
u tome sprečiti. Slično, ako pravedna osoba izabere da bude 
zla to niko ne može da spreči. Bog nije pojedinačno izdvojio 
svoj proglas: "Taj-i-taj je predodreden da bude zao"; radije 
On je govorio o ljudskoj vrsti uopšteno, što ne može da ima 
uticaja na urodenu slobodnu volju pojedinca. Na isti način je 
svaki Egipčanin koji je tlačio i mučio Jevreje imao slobodnu 
volju da izabere da ne bude tlačitelj, jer Bog nije zapovedio ni 
jednom odredenom Egipčaninu da proganja Jevreje. 

Isti odgovor se može dati onima koji su zbunjeni ovim 
pasusom iz Tore: "Evo ti češ počinuti sa ocima svojim; a narod 


“Ustvari, Bog je odredio da ljudska vrsta uključuje ove dva tipa. 

ovaj ustavši činiče preljubu za tudim bogovima one zemlje" 
(V knjiga Mojsijeva, 31:16)."' Slično, kada se kaže: "Ko god 
obožava idole zaslužuje takvu-i-takvu kaznu", jednostavno 
ukazuje na posledice prestupanja. Ako niko ne prestupi, ovo 
ostaje neostvarena pretnja. 

Ne možemo reči da je zbog toga što je Tora odredila ka- 
menovanje kao smrtnu kaznu za nekog ko krši Šabat, neka 
osoba zbog toga bila predodredena da ga i prekrši. Ovo nije 
istinitije nego da kažemo da su zbog toga što se izvesne kle- 
tve pojavljuju u Tori, oni koji su prokleti, kao idolopoklonici, 
bili predodredeni da zgreše. Naprotiv, ako se ko klanjao ido- 
lima - radio je to slobodno, i dobio je kaznu koja je bila pro- 
pisana: "To oni izabraše na putevima svojim, i duši se njihovoj 
mile gadovi njihovi. Izabraču i ja prema nevaljalstvu njihovu i 
pustiču na njih čega se boje" (Isaija, 66:3-4). 


FARAONOVA KAZNA 


Ipak, u pogledu naizgled protivrečne Božje izreke: “I 
učiniču da otvrdne srce Faraonu" (II knjiga Mojsijeva, 14:4) 
i potom ga kaznivši smrču, imam mnogo toga da kažem, jer 
se ovde radi o Božanskom providenju. Dobro obrati pažnju 
na ono što ču reči o ovoj temi, razmišljaj i uporedi sa rečima 
drugih, onda izaberi ono što je najbolje. 

Ovo je moje mišljenje: da faraon i njegovi savetodavci 
nisu počinili ni jedan drugi greh osim što nisu pustili Izrael 
da ide, kao što im je bilo zapovedeno, priznajem da bi stvar 
izazvala ozbiljnu sumnju, jer Bog zaista jeste sprečio Egip- 
čane da puste Jevreje, kao što je napisano: "Jer sam ja učinio 
da otvrdne srce njegovo [faraonovo] i srce sluga njegovih" (II 
knjiga Mojsijeva, 10:1). Ako je ovo tako, kako je onda Bog 


510ре{, izgleda da je implikacija da je Bog predodredio Jevreje da 
obožavaju strane bogove. 

mogao da zahteva da ih faraon pošalje ako je bio prinuden 
da uradi upravo obrnuto? I kako je On onda mogao da kazni 
faraona zbog nepuštanja Jevreja? Ovo bi bez sumnje bilo ne- 
pravedno i sasvim u suproptnosti sa svim što smo prethod- 
no rekli."? Ali to nije ono što se desilo. Faraon i njegovi savet- 
nici su sopstvenom slobodnom voljom, i bez ikakve prinude, 
tlačili one koji su živeli medu njima, čineči užasne svireposti, 
kao što to Tora jasno kaže: "Gle, narod sinova Izraelovih veči 
je i silniji od nas. Nego hajde mudro da postupamo s njima... " 
(UI knjiga Mojsijeva, 1:9-10). Oni su delovali u skladu sa sop- 
stvenom zlom namerom, i bili su vodeni svojim nagonom za 
poročnošču bez ikakvog spoljneg uplitanja. Kazna kojom je 
Bog kaznio Egipčane je ukidanje mogučnosti pokajanja, tako 
da kazna koju su opravdano zaslužili ne bi bila povučena. 
Činjenica da su bili sprečeni da se pokaju je očigledna u fa- 
raonovom odbijanju da pusti Izrael da ide. Bog je objasnio 
faraonu da je On želeo da sinovima Izraela omoguči samo da 
idu, On bi jednostavno uništio faraona i njegove savetnike 
bez odlaganja i tako bi oslobodio Svoj narod. Ali Bog je že- 
leo ne samo da oslobodi decu Izraela, več i da kazni faraona 
zbog njihovog ugnjetavanja, kao što je obečao Avramu go- 
voreči: "Ali ču suditi i narodu kojemu če služiti; a posle če oni 
izaći s velikim blagom" (I knjiga Mojsijeva, 15:14). Zbog toga 
što Bog nikada ne bi kaznio Egipćane da su se pokajali, poka- 
janje im je bilo uskraćeno. I nastavili su da drže decu Izraela 
u ropstvu, kao što je rečeno: “Jer sada kad pružih ruku svoju, 
mogah i tebe i narod tvoj udariti pomorom, pa te ne bi više 
bilo na zemlji. Ali te ostavih da pokažem na tebi silu svoju, i 
da se pripoveda Ime Moje po svoj zemlji" (II knjiga Mojsijeva, 
9:15-16). 

Ne možeš dovesti u pitanje moju tvrdnju da Bog po- 
nekad kažnjava osobu time što joj oduzima moć pokajanja 


s2Čovek je rođen sa slobodnom voljom, i ni jedna spoljašnja sila ga 
ne može naterati da nešto učini, ili se uzdrži od toga. 

i ne dozvoljava joj da izabere pokajanje jer Gospod pozna- 
je grešnike i vaga im kaznu mudro i pravedno. Ponekad On 
kažnjava samo na ovom svetu, ponekad na onom koji dola- 
zi, a ponekad u oba. Takode, Njegove kazne na ovom svetu 
se razlikuju, ponekad pogadajuči grešnikovo telo, ponekad 
njegove finansije, a ponekad i jedno i drugo u isto vreme. 
Ponekad, čovekova dela, koja su predmet njegove slobodne 
volje, postaju oštečena putem kazne; na primer, ruka mu je 
onesposobljena tako da ne može ništa da radi njome, kao što 
se dogodilo Jerovoamu, sinu Nebatovom (I Carevi, 13:4),” ili 
oslepi, kao ljudi iz Sodome koji su se iskupili ispred Lotove 
kuće (I knjiga Mojsijeva, 9:11). Na isti način, Bog uskraćuje 
mogućnost pokajanja nekoj osobi tako da joj misao o poka- 
janju uopšte i ne dolazi u svest, i grešnik umire u svojoj gre- 
šnosti. Mi ne možemo shvatiti Božansku mudrost u kažnja- 
vanju izvesne osobe jednom kaznom, a ne nekom drugom, 
više nego što možemo shvatiti zašto neka vrsta ima odre- 
đeni oblik, a ne neki drugi. I nije potrebno da to razumemo. 
Dovoljno je da se setimo jednog, osnovnog principa - da je 
Bog pravedan u svim Svojim putevima, da kažnjava grešnike 
u skladu s njihovim gresima i da nagrađuje moralne u skla- 
du s njihovom dobrotom. 

Možeš se zapitati, zašto je Gospod neprestano pitao fa- 
raona da oslobodi Izrael, nešto što je faraon bio nesposoban 
da uradi s obzirom da mu je Bog oduzeo izbor po slobodnoj 
volji. I zašto je Gospod pretio faraonu nevoljama? Pa one su 
bile neizbežne s obzirom na faraonovu nesposobnost da se 
promeni. Ako je sve ovo bilo predodređeno, zašto je Mojsije 
molio faraona da sarađuje i pretio mu kada ovaj ne bi pri- 
stao?" Ali, ovo je bio deo Božanske mudrosti. On je hteo da 
poduči faraona da Bog može da oduzme slobodu volje poka- 


"Kada je naredio svojim vojnicima da uhapse proroka, ruka mu je 
postala nepokretna. 

““Prevod je ovde u skladu sa komentarom Rabi Avraham Horovica 
(Hesed Avraham). 

zujuči mu kako on više nema kontrolu nad dogadajima, sve 
i kada bi hteo da promeni svoje mišljenje. Bog je rekao fara- 
onu (kroz Mojsija): "Ja hoču da im ti podariš slobodu; ako ih 
pustiš da idu bičeš sačuvan, ali ja znam da ih ti nečeš pustiti i 
zato češ umreti." 

Imalo bi smisla da faraon pusti sinove Izraela istog tre- 
nutka. Time bi Mojsijeve reči, kada je rekao da je faraon ne- 
sposoban da se povinuje, učinio lažnim. Ali faraon nije imao 
moč da se promeni, i njegova nesposobnost da uradi jednu 
stvar koja bi mu sačuvala život jeste čudo, kao što je rečeno: 
"da se pripoveda Ime Moje po svoj zemlji" (II knjiga Mojsijeva, 
9:16). Ljudi su se čudili Božanskoj jedinstvenoj kazni farao- 
na, koja ga je lišila bilo kakvog izbora i čak ga upozorila na 
ograničenost njegove slobodne volje. 

Ista se stvar desila Sihonu, kralju esevonskom. Kao ka- 
zna za ranije grehe, Gospod ga je sprečio da dozvoli Izraelu 
da prode kroz njegovu zemlju. Kao rezultat, Izrael je marši- 
rao protiv njega i bio je ubijen, kao što je rečeno: "Ali ne hte 
Sihon, car esevonski pustiti da prodemo kroz njegovu zemlju, 
jer Gospod Bog tvoj učini te otvrdnu duh njegov" (V knjiga Moj- 
sijeva, 2:30). Mnogi komentatori su pogrešno tumačili ovaj 
teški stih, pretpostavljajuči da je Sihon kažnjen zbog nepu- 
štanja Izraela da produ kroz njegovu zemlju, baš kao što su 
mislili da su faraon i njegovi ljudi bili kažnjeni zbog nedozvo- 
ljavanja deci Izraela da idu. Zbog toga oni pitaju: "Kako je on 
(Sihon) mogao da bude pravedno kažnjen? Naposletku, on nije 
imao izbora u toj stvari s obzirom da mu je Gospod otvrdnuo 
dušu i srce." Ove pretpostavke su netačne, i stvar je onakva 
kako sam je objasnio."" 


"Faraon i Egipčani su bili kažnjeni zbog svog tlačenja Izraela, a Si- 
hon zbog ranijih nedela. 

UKIDANJE SLOBODNE VOLJE 


Kroz proroka Isaiju, Gospod je jasno stavio do znanja 
da kažnjava neke od prestupnika onemogučivši im da se 
pokaju. On to radi poričuči im slobodnu volju, kao što je re- 
čeno: "Učini da odeblja srce tome narodu i uši da im otežaju, 
i oči im zatvori da ne vide očima svojim i ušima svojim da ne 
čuju i srcem svojim da ne razumeju i ne obrate se i ne iscele" 
(Isaija, 6:10). Značenje ovih reči je tako jasno da ne zahteva 
nikakvo objašnjenje, i one otvaraju mnoga vrata. Isti prin- 
cip je osnova llijinih reči, koji je, kada je govorio o neverni- 
cima svoga vremena, rekao: "Kad opet obratiš srca njihova" 
(I Carevi, 18:37). On je time mislio da ihje Gospod kaznio za 
prestupe koje su slobodno počinili, načinivši ih nesposob- 
nim za pokajanje. Zbog toga što nisu mogli svojom slobod- 
nom voljom da se pokaju, nastavljali su da vrše prestupe 
i da budu nevernici. Kao što kaže prorok: “Jefrem se udru- 
žio sa lažnim bogovima; ostavi ga" (Osija, 4:17), u smislu da 
zbog toga što je Jefrem slobodno izabrao da obožava idole, 
njegova kazna će biti nemogućnost da prevaziđe zavisnost 
od idolatrije. Osoba koja ceni suptilne ideje naći će da je ovo 
odlično objašnjenje. 


ISAIJINA MOLITVA 


Sasvim drugačije je Isaijino mišljenje kada je rekao: 
“Zašto si nam dao da zađemo, Gospode, s puteva Tvojih? Da 
nam otvrdne srce da Te se ne bojimo?" (Isaija, 63:17). Ove reči 
nemaju nikakve veze sa prethodnim objašnjenjima, njihovo 
značenje se izvodi iz konteksta. Prorok oplakuje naš progon 
i naš život stranaca u tuđoj zemlji, kao i kraj izraelskog kra- 
ljevstva i njegovo potčinjavanje drugim narodima. Njegove 
reči su molitva: “О, Gospode, Bože Izraela! Kada Izrael bude 
video moć nevernika zaći će s puta istine i odvratiće srce svoje 


55 


shemona_perakim.indb 55 26.1.2021. 16:14:56 


ŠEMONA PERAKIM 


od straha Tvoga, kao da si Ti razlog ovim skretanjima s puta 
istine." Ova izjava je slična Mojsijevoj, kada kaže: "Govoriče 
narodi koji su čuli pripovest o Tebi govoreči: Nije mogao Go- 
spod dovesti naroda ovoga u zemlju koju im je sa zakletvom 
obečao, zato ih je pobio u pustinji" (IV knjiga Mojsijeva, 15:15- 
16). Isaija završava moleči Boga da ne dozvoli da Mu Ime 
bude oskvrnjeno: "Vrati se radi sluga Svojih, radi plemena na- 
sledstva Svoga" (Isaija, 63:17). 

Malahija, jedan od dvanaest manjih proroka, navodi 
reči onih koji su pod uticajem prividnog uspeha poročnih: 
"Ko god čini zlo, po volji je Gospodu, i taki su mu mili; ili: gde 
je Bog koji sudi?" (Malahija, 2:17). Osvrčuči se na dužinu 
izgnanstva, prorok kaže: "Rekoste: zaludu je služiti Bogu, i 
kakva če biti korist da držimo što je naredio? Zato hvalimo 
ponosite da su srečni" (Malahija, 3:14-15). Ali, doći će vreme 
kada će Gospod otkriti istinu, kao što kaže prorok: “Tada 
ćete se obratiti i videćete razliku između pravednika i bezbo- 
nika, između onoga koji služi Bogu i onoga koji mu ne služi" 
(Malahija, 3:18). 

Ovo su zbunjujući pasusi iz Tore i ostatka Tanaha iz ko- 
jih se može steći utisak da Gospod primorava ljude da greše. 
Jasno sam objasnio značenje ovih stihova, odstranjujući bilo 
kakve dvosmislenosti. Ako dobro proučiš moje objašnjenje 
naćićeš da je istinito. 

Stoga, ostajem pri svom prvobitnom mišljenju, a to je da 
držanje, ili prestupanje zapovesti zavisi isključivo od čove- 
kove slobodne volje. Čovek je gospodar svojih dela i izbor je 
na njemu da li će da deluje ili ne. Ipak, Bog ga može kazniti za 
protekle prestupe oduzimanjem slobodne volje, kao što sam 
objasnio. Takode je u potpunosti u čovekovoj moči da usvoji 
dobre ili loše karakterne osobine. Zato bi trebalo da čini naj- 
više što može da stekne dobre osobine, kao što Mudraci kažu 
u etičkim učenjima: "Ako nisam za sebe, ko če biti za mene" 
(Avot 1:14). 

BOŽANSKO ZNANJE UNAPRED 


Želim da kažem još jednu stvar na ovu temu koja če 
upotpuniti predmet ovog poglavlja. lako na početku nisam 
mislio da spomenem ovu temu, osečam da je to, ipak, neop- 
hodno. Radi se o Božanskom znanju unapred, jer je to tema 
koju često koriste protiv nas oni koji smatraju da je čovek 
predodreden da čini dobro ili zlo. Oni tvrde da čovek nema 
slobodu u svojim delima, jer je njegov izbor predodreden 
Božanskim znanjem unapred. Oni zasnivaju svoju veru na 
sledečem pitanju: "Da li Bog zna, ili ne zna, da li če izvesna 
osoba biti dobra ili loša?” Ako odgovoriš sa "zna", onda iz toga 
neophodno sledi da je čovek prinuden da deluje u skladu sa 
Božanskim znanjem, u suprotnom to znanje ne bi bilo savr- 
šeno. Ako kažeš da Bog ne zna budučnost, to je apsurd koji 
bi umanjio osnovu vere. Zbog toga slušaj šta imam da kažem, 
jer je to bez sumnje istina. 


MISLI O METAFIZICI 


Osnovna doktrina nauke o Božanskom, pod kojom mi- 
slim na metafiziku, je da izrazi znanje i život primenjena na 
Gospoda znače nešto sasvim drugo nego kada se odnose na 
čoveka. Čovek postoji nezavisno od svog znanja i znanje po- 
stoji nezavisno od čoveka; dakle oni su dva entiteta. Ali ova 
definicija primenjena na Boga bi značila njegov pluralitet i 
umnožavanje njegovog Božanstva. Svaki od Njegovih atribu- 
ta bi postao Božanski objekat, postao bi Bog, Njegovo znanje, 
Njegovo postojanje, Njegova moč i Njegova snaga. 

Ja ču navesti samo jedan jasan dokaz, koji je jednosta- 
van da se razume i lak da se objasni, iako postoje mnogi 
jaki i ubedljivi argumenti koji rešavaju ovaj problem. Ne- 
osporno je da je Gospod identičan svojim atributima i da 
su Njegovi atributi identični Njemu. On je znanje, znalac i 

znan; On je postojanje, postoječi i uzrok Svog postojanja. 
Isto se može reči za ostale Njegove atribute. Zbog toga što 
je ova ideja teška za shvatanje, ne moraš se nadati da češ je 
shvatiti u potpunosti time što si pročitao dva, tri reda u ovoj 
raspravi. 

Kao logičan ishod ovog važnog principa (da su Bog i 
Njegovi atributi identični), hebrejski jezik ti ne dozvolja- 
va da kažeš hej Hašem (život Gospoda), kao što možeš reći 
hej paro (faraonov život) (I Mojsijeva, 42:15), gde je reč hej 
pojam“ koji objedinjuje dve različite misli. Ali objedinjuju- 
ći pojam se ne može koristiti da poveže stvar samu sa so- 
bom. S obzirom da je Božansko postojanje ujedno i Njegova 
esencija, i Njegova esencija je Njegovo postojanje, i te dve 
stvari nisu razdvojene i različite jedna od druge. Zbog toga 
reč haj ne može biti upotrebljena u objedinjujućem obliku 
(hej). Radije, izraz hej Hašem (živi Bog) jeste ispravan (I Ca- 
revi, 18:15). Takođe se pojavljuje kod Jeremije: “Tako da je 
živ Gospod (hej Hašem) koji nam je stvorio dušu" (Jeremija, 
38:16). Značenje fraze hej Hašem jeste da su Bog i Njegov 
život jedno. 

Metafizika*7 razjašnjava ovu ideju tvrdeći da ljudski in- 
telekt ne može u potpunosti da dokuči Božansku suštinu. To 
je zbog toga što je Njegova esencija savršena, a ljudski inte- 
lekt nesavršen i nesposoban, i Njegova suština nam ne može 


56То oblikuje složenicu od dve imenice. Na primer, banim (sinovi) 
spojeno sa Jaakov daje formu bene Jaakov (Jakovljevi sinovi); bajit (kuća) 
kombinovano sa hameleh (kralj) daje bet hameleh (kraljeva kuća), iša 
(žena) i hajil (hrabrost) formira ešet hajil (hrabra žena). 

7 Aristotelova (384-322 p.n.e.). Rambamova generacija je bila pod 
jakim uticajem Aristotelove filosofije, i mnogi su bili zbunjeni prividnim 
kontradikcijama izmedu Tore i ove filosofije. Rambam je pokušavao da 
dokaže da se Tora i filosofija slažu u mnogim tačkama, ipak postojale su 
neke sporne ideje. U svom Vodiču zabludelih Rambam navodi ove ideje: 
da je svet stvoren ex nihilo, da Bog vrši prisno nadgledanje svake osobe 
(hašgaha peratit), da čovek ima slobodnu volju i da Božansko znanje ne 
isključuje unapred čovekovo slobodno odlučivanje. 

biti znana na način na koji mi razumemo znanje"? Naš in- 
telekt je nesposoban da Ga razume, baš kao što su naše oči 
nesposobne da gledaju direktno u sunce. Nesposobnost nije 
rezultat nikakvog nedostatka sunčevog svetla, več radije, ne- 
verovatne snage sunca, koja prevazilazi kapacitet našeg vida. 
Mudraci su često govorili o ovom i sve što su rekli je sasvim 
tačno. Iz onog što smo rekli sledi da ne možemo razumeti 
njegovo znanje jer On je Njegovo znanje i Njegovo znanje je 
On. 

Ljudi koji dovode u pitanje Božansko znanje budučno- 
sti i čovekovu slobodnu volju, ne razumeju ovu izvanrednu 
ideju. Oni priznaju da je istinita Božanska suština van do- 
meta shvatanja, ipak nastavljaju da pokušavaju da razumeju 
Božansko znanje i da umišljaju da mogu da ga steknu. Ovo 
je, naravno, nemoguće. Kad bi ljudski um mogao da shvati 
Njegovo znanje, bio bi takođe u stanju da shvati Njegovu su- 
štinu, jer su oba jedno te isto. Savršeno znanje Boga znači 
razumevanje Njega i Njegove suštine, što znači obuhvatanje 
Njegovog znanja, Njegove moći, Njegove volje, Njegovog ži- 
vota i svih ostalih Božanskih atributa. 

Da zaključimo, razjasnio sam da je svaki pokušaj shva- 
tanja Božanskog znanja potpuna glupost. Sve što možemo da 
shvatimo je da Bog postoji, i da smo, dakle, svesni da zna. 
Kada bi neko pitao: “Šta je priroda Njegovog znanja?" mi bi- 
smo morali odgovoriti da ne znamo, ništa manje nego što 
znamo prirodu Njegovog postojanja. Oni koji pokušavaju da 
shvate Božansko postojanje prekoreni su u Svetom pismu: 
“Možeš li ti tajne Božije dokučiti, ili dokučiti savršenstvo Sve- 
mogućega" (Jov, 11:7). 


*&Mi razumemo suštinu nekog postajanja proučavanjem njegovih 
direktnih i indirektnih uzroka. S obzirom da Gospod nema uzroka - On 
Sam je primarni Uzrok, Uzrok svih uzroka - ne možemo shvatiti Njegovu 
suštinu. 

Razmisli o svemu što sam rekao, naime, da čovek ima 
vlast nad svojim delima i da od njega zavisi da li če činiti do- 
bro ili zlo, bez Božanske prinude da uradi ovo ili ono. Stoga, 
tačno je da mu je zapovedeno da drži zapovesti i da biva na- 
graden i kažnjen za svoja dela. Nema sumnje u pogledu ovih 
stvari. Što se tiče razumevanja Božanskog znanja i toga kako 
On sve zna, to je van našeg shvatanja, kao što sam objasnio. 

Ovo je sve što sam nameravao da kažem u ovom pogla- 
vlju. Vreme je da završim ovaj uvod i počnem sa komenta- 
rom ovog traktata.5? 


"Reč је o traktatu Pirke avot, Izreke otaca. Kod nas je štampan u 
prevodu Eugena Verbera, Talmud, BIGZ, Beograd, 1990. 

